
La Tempo-Voyajero (nam tale konvenos 
parolar pri lu) explikis ulo abstruza a ni. 
Lua griz okuli brilis e cintilifis, e lua vizajo 
kustumale pala esis reda ed anmoza. La 
fairo ardoroze brulis, e la milda radiado dil 
lumizili inkandecanta en l’arjenta lilii 
lumizis la aer-buleti qui briletis e pasis en 
nia glasi. Nia sidili, patentizita da lu, 
embracis e karezis ni vice submisar su a 
sido, ed esis ta luxoz atmosfero posdineal, 
kande pensado gracioze liberigas su del 
entravili di precizeso. E lu tamaniere 
prizentis ol a ni—markizis la punti per 
magra indik-fingro—dum ke ni sidis ed 
ocieme admiris lua sincereso pri ca nova 
paradoxo (quale ni supozis ol) e lua 
fekundeso. 

‘Vi sorgeme atencez me. Me mustos 
renversar un o du idei preske universale 



kredata. La geometrio, exemple, quan on 
docis a vi en la skoli fondesas sur 
miskoncepto.’ 

£ Ka vu expektas, ke ni komencez per ulo 
tante granda?’ dicis Filby, disputemulo 
havanta reda hararo. 

£ Me ne intencas demandar, ke vi aceptez 
irgo sen bazo racional. Vi balde aceptos tam 
multe kam necesesas. Vi savas, 
komprenende, ke lineo matematikal, lineo 
havanta nul dikeso, havas nul vera existo. 
Kad on docis lo a vi? Nek plano 
matematikal. Tala kozi esas nur abstraktaji.’ 

£ To es bona,’ dicis la Psikologiisto. 

£ Ed havante nur longeso, larjeso, e 
dikeso, nek povas kubo havar vera existo.’ 

‘A to me objecionas,’ dicis Filby. 
‘Komprenende korpo solida existas. Omna 
reala kozi—’ 

£ Tale la plu multa homi pensas. Ma 
vartez dum instanto. Ka povas existar 
instantala kubo?’ 

£ Me ne komprenas,’ dicis Filby. 

£ Ka povas kubo qua ne duras dum la 
maxim kurta tempo havar real existo?’ 

Filby penseskis. ‘Evidente,’ la Tempo- 
Voyajero pluse dicis, ‘irga reala korpo certe 
es extensebla per quar direcioni: ol mustas 
havar Longeso, Larjeso, Dikeso, e—Duro. 

Ma per febleso natural dil karno, quan me 
balde explikos a vi, ni tendencas ne atencar 
ta fakto. Esas advere quar dimensioni, tri de 
qui ni nomas la tri plani di Spaco, e la 
quaresma, Tempo. Tamen, esas tendenco 
dicernar nereala distingo inter l’unesma tri 
e ta quaresma, pro ke hazarde nia koncio 
intermitante movas undirecione alonge ta 
quaresma del komenco til fino di nia vivi.’ 

‘To,’ dicis tre yuna homo qua spasmale 
esforcis riacendar sua sigaro per lampo; ‘to 
... ya tre klara.’ 

‘Esas tre remarkinda, ke to esas tante ofte 
ne atencata,’ kelkete plu gaye dicis la 
Tempo-Voyajero. ‘To esas advere intencita 
per la frazo Quaresma Dimensiono, 
quankam uli qui parolas pri la Quaresma 
Dimensiono ne savas, ke ton li intencas 
dicar. Esas nun altra moyeno konsiderar 
Tempo. Esas nul difero inter Tempo ed irga 
del tri dimensioni Spacal ecepte ke nia koncio 
movas segun ol. Ma ul foli ne juste 
komprenas ta ideo. Ka vi omna audis to 
quon on dicas pri ta Quaresma 
Dimensiono?’ 

‘Ne me,’ dicis l’Urbestro Provincal. 

‘Simple, lo sequanta: Ke Spaco, quale nia 
matematikisti supozas, havas tri 

dimensioni, quin on darfas nomar Longeso, 
Larjeso, e Dikeso, ed esas sempre definebla 
per referar a tri plani, single ye rekt-anguli 
a l’altri. Ma ul homi filozofial questionas, 
pro quo tri dimensioni?—e mem probis 
konstruktar geometrio Quar-dimensiona. 
Profesoro Simon Newcomb explikis ol al 
New York-Societo Matematikal nur un 
monato ante nun, cirkume. Vi savas quale, 
sur plata surfaco qua havas nur du 
dimensioni, ni povas reprezentar formo 
solida e tri-dimensiona, e li simile supozas, 
ke per modeli tri-dimensiona li povas 
reprezentar formo havanta quar—se li 
povus parlernar la perspektivo dil kozo. Ka 
vi komprenas?’ 

£ Me supozas, yes,’ murmuris l’Urbestro 
Provincal; e frunsante sua brovi, lu eniris 
stando reflektema, sua labii movante quale 
ulu qua repetas vorti mistika. ‘Yes, me 
supozas, ke me nun komprenas,’ lu dicis 
pos kurta tempo, e tempale divenis kelke 
plu gaya. 

‘Nu, me volunte dicas, ke me longatempe 
laboras pri ca geometrio dil Quar 
Dimensioni. Uli de mea rezulturi esas 
stranja. Exemple, yen portreto di viro 
evanta ok yari, altra di lu evanta dek-e-kin, 
altra di lu evanta dek-e-sep, altra di lu 

evanta duadek-e-tri, e tale pluse. Ti omna 
esas secioni, quale on dicas, imaji Tri- 
dimensiona di lua Quar-dimensiona ego, 
qua esas kozo fixigita e nechanjebla. 

‘Homi ciencal,’ pluse dicis la Tempo- 
Voyajero, pos pauzo por asimilar lo, ‘tre 
bone savas, ke Tempo esas nur sorto de 
Spaco. Yen populara diagramo ciencal, 
registragajo veteral. Ca lineo quan me 
trasas per mea fingro montras la movo dil 
barometro. Hiere ol esis tante alta, hiere 
nokte ol falis, e camatine ol itere acensis, e 
tante milde adsupre a ca punto. On 
certesas, ke la merkurio ne facis ca lineo en 
irga dimensiono Spacal qua es generale 
agnoskata, ka ne? Ma ol ya facis tala lineo, 
e ta lineo, do, ni mustas konkluzar, esis per 
la Tempo-Dimensiono.’ 

‘Ma,’ dicis la Mediko, e severe regardis la 
karbono sur la herdo, ‘se Tempo esas 
advere nur quaresma dimensiono Spacal, 
pro quo ol esas, e pro quo ol sempre esis, 
konsiderata kom ulo diferanta? E pro quo 
ni ne povas movar en Tempo quale ni 
movas en l’altra dimensioni Spacal?’ 

La Tempo-Voyajero ridetis. ‘Ka vu es 
certa, ke ni povas libere movar en Spaco? 
Addextre ed adsinistre ni povas irar, retroe 
ed adavane sat libere, e homi sempre facas 



lo. Me konkordas, ke ni libere movas en du 
dimensioni. Ma ka adsupre ed adinfre? 
Takaze gravitado limitizas ni.’ 

£ Ne tote,’ dicis la Mediko. ‘Esas balonegi.’ 

£ Ma ante la balonegi, ecepte saltado 
spasmatra e la neplaneso dil surfaco, homi 
havis nul libereso por movar vertikale.’ 

£ Ma li povas kelkete movar adsupre ed 
adinfre,’ dicis la Mediko. 

£ Plu facile, multe plu facile adinfre kam 
adsupre.’ 

£ Ed on tote ne povas movar en Tempo, on 
ne povas ekirar la nuna instanto.’ 

£ Mea kar amiko, exakte tale vu eroras. 
Exakte tale la tota mondo eroras. Ni sempre 
ekiras la nuna instanto. Nia existi mental, 
qui esas nemateriala ed havas nul 
dimensioni, pasas alonge la Tempo- 
Dimensiono per rapideso uniforma del 
bersilo til tombo. Quale ni voyajus adinfre, 
se nia existo komencus kinadek milii super 
la surfaco teral.’ 

£ Ma yen granda problemo,’ interruptis la 
Psikologiisto. ‘On povas movar en omna 
direcioni Spacal, ma on ne povas movar en 
Tempo.’ 

£ To esas la semino di mea granda 
deskovrajo. Ma vu eroras dicante, ke ni ne 
povas movar en Tempo. Exemple, se me tre 

intense rimemoras evento, me retroiras al 
instanto di ta evento: me divenas absenta 
mentale, quale on dicas. Me retroe saltas 
dum instanto. Komprenende, ni ne havas 
moyeno restar ibe dum longa tempo, ne plu 
bone kam sovajo od animalo povas restar 
ye du metri super la tero. Ma takaze 
civilizito esas plu bone equipata kam 
sovajo. Lu povas kontreagar gravitado per 
balonego, e pro quo lu ne esperez, ke fine lu 
povas haltigar o plurapidigar sua drifto 
alonge la Tempo-Dimensiono, e mem 
turnar su ed irar altradirecione?’ 

‘Ho, ico ,’ komencis Filby, ‘es tote—’ 

‘Pro quo ne?’ dicis la Tempo-Voyajero. 
‘To esas kontraraciona,’ dicis Filby. 

‘Qua raciono?’ dicis la Tempo-Voyajero. 
‘On povas montrar, ke nigro esas blanko 
per argumento,’ dicis Filby, ‘ma vu 
nultempe konvinkos me.’ 

‘Posible no,’ dicis la Tempo-Voyajero. 
‘Ma vi nun komencas komprenar la skopo 
di mea explori en la geometrio di Quar 
Dimensioni. Longatempe ante nun me 
havis nebulatra ideo pri mashino—’ 

‘Por voyajar tra Tempo!’ kriis la Tre 
Yuna Homo.’ 

‘Qua neutre voyajus en irga direciono 
Spacal e Tempal, segun la direkto dil 
veturisto.’ 

Filby kontentigis su per ridar. 

‘Ma me havas verifiko experimental,’ 
dicis la Tempo-Voyajero. 

‘To esus tre konvenanta por la 
historiisto,’ la Psikologiisto sugestis. ‘On 
povus ad-olime voyajar por verifikar la 
naraco recevata pri la batalio di Hastings, 
exemple.’ 

‘Ka vu ne supozas, ke on atraktus 
remarko?’ dicis la Mediko. ‘Nia ancestri ne 
multe toleris anakronismo.’ 

‘On povus lernar la Greka de la labii di 
Homeros e di Platon ipsa,’ komentis la Tre 
Yuna Homo. 

‘Takaze on falius l’exameni. L’eruditi 
Germana ja tante multe plubonigis la Greka 
linguo.’ 

‘E la futuro,’ dicis la Tre Yuna Homo. 
‘Imaginez! On povus kolokar sua omna 
pekunio, livar ol por ke ol akumulesez per 
interesto, ed hastar adfuture!’ 

‘E deskovrar socio,’ dicis me, 
‘konstruktita sur tote komunista bazo.’ 

‘Omna teorii barok ed extravagema!’ 
diceskis la Psikologiisto. 

‘Yes, tale ol semblis a me, do me 
nultempe parolis pri ol til—’ 

‘Verifiko experimental!’ me kriis. ‘Ka vu 
verifikos olta?’ 

‘L’experimento!’ kriis Filby, qua divenis 
mentale fatigita. 

‘Ni omnakaze videz vua experimento,’ 
dicis la Psikologiisto, ‘quankam ol es nur 
sharlatanajo, vu savas.’ 

La Tempo-Voyajero ridetis ye ni. Lore, 
ankore feble ridetante, e pozante la manui 
profunde aden la poshi di sua pantalono, lu 
lente marchis ek la chambro, e ni audis lua 
pantofli skrapar alonge la longa koridoro al 
laboratorio. 

La Psikologiisto regardis ni. ‘Me es 
kurioza, quon lu havas?’ 

‘U1 habila stroko, sendubite,’ dicis la 
Mediko, e Filby esforcis parolar pri 
eskamotero quan lu spektabis ye Burslem, 
ma ante ke lu kompletigis sua prefaco, la 
Tempo-Voyajero retrovenis, e l’anekdoto di 
Filby krulis. 

To quon la Tempo-Voyajero tenis en sua 
manuo esis metala framo cintilifanta, ne plu 
granda kam horlojeto, tre delikate fabrikita. 
Esis quanto de ivoro en ol, ed ula diafana 
stofo kristalatra. E nun me mustas esar 
explicita, nam lo sequanta—ecepte ke lua 

explikajo esez aceptata—esas tote ne- 
eplikebla. Lu prenis un de la tableti 
oktogonal dissemita tra la chambro e pozis 
ol avan la herdo, du gambi di ol sur la herd- 
tapiso. Adsur ta tablo lu pozis l’aparato. 
Pose lu ad-tiris sidilo e sideskis. La nura 
altra kozo sur la tablo esis lampeto 
paralumizita, la brilanta lumo di qua falis 
adsur la modelo. Esis anke cirkume dek-e- 
du kandeli, du en latuna kandelieri sur la 
kamen-mantelo e multi en mur-kandelieri, 
por ke la chambro esez brilante lumizita. 
Me sidis en basa berjero maxim proxime al 
herdo, e me avantranis ol por esar preske 
inter la Tempo-Voyajero e la herdo. Filby 
sidis dop lu, e regardis trans lua shultro. La 
Mediko e l’Urbestro Provincal spektis lua 
profilo del dextra latero, la Psikologiisto del 
sinistra latero. La Tre Yuna Homo stacis 
dop la Psikologiisto. Ni omna esis alerta. 
Semblas kredebla, segun me, ke nula sorto 
de dupigo, irge quante subtila ed irge 
quante habile facita, sucesabus sub tala 
kondicioni. 

La Tempo-Voyajero regardis ni, pose 
l’aparato. ‘Nu?’ dicis la Psikologiisto. 

£ Ca kozeto,’ dicis la Tempo-Voyajero, e 
pozis sua kudi adsur la tablo e kunpresis 
sua manui super l’aparato, £ esas nur 

modelo. Ol esas mea modelo di mashino 
qua voyajos tra tempo. Vi remarkez, ke ol 
aspektas stranje desrekta, e ke esas stranja 
e cintilifant aspekto pri ca stango, quale se 
ol esas ulmaniere nereal.’ Lu indikis ta 
parto per sua fingro. ‘Anke, yen mikra 
blanka levero, e yen altro.’ 

La Mediko staceskis e regardegis la kozo. 
‘Ol es belege facita.’ 

‘Du yari bezonesis por facar ol,’ replikis 
la Tempo-Voyajero. Pos ke ni omna 
imitabis l’ago dil Mediko, lu dicis: ‘Me nun 
deziras ke vi klare komprenez ke ca levero, 
presita tale, igas la mashino glitar aden la 
futuro, e l’altra retroturnas la movado. Ca 
selo reprezentas la sidilo di tempo- 
voyajanto. Balde me presos la levero, e la 
mashino foriros. Ol desaparos, iros aden 
tempo futura e desaparos. Atenceme 
regardez la kozo. Regardez anke la tablo, e 
konvinkesez vi, ke es nul dupigo. Me ne 
volas disipar ca modelo e pose esar nomata 
sharlatano.’ 

Sequis pauzo dum forsan un minuto. La 
Psikologiisto semblis pronta parolar a me, 
ma decidis ne. La Tempo-Voyajero extensis 
fingro vers la levero. ‘No,’ lu subite dicis. 
‘Donez vua manuo a me.’ E turnante su al 
Psikologiisto, lu prenis lua manuo en sua 

propra e demandis, ke lu extensez l’indik- 
fingro. Do esis la Psikologiisto ipsa qua 
forsendis la modelo dil Tempo-Mashino ad 
olua voyajo senfina. Ni omna vidis, ke la 
levero turnesis. Me es tote certa, ke esis 
nula dupigo. Esis vento-respiro, e la flamo 
dil lampo saltis. Un del kandeli sur la 
kamen-mantelo esis extingata, e la 
mashineto subite cirkume ocilis, divenis 
nepreciza, esis vidita quale fantomo dum 
forsan un sekundo, quale vortico di feble 
cintilifanta latuno ed ivoro; ed ol esis 
foririnta— desaparinta! Ecepte la lampo, la 
tablo esis nuda. 

Omnu tacis dum un minuto. Pose Filby 
dicis, ke lu esez damnita. 

La Psikologiisto rekuperis su de sua 
stuporo, e subite regardis adsub la tablo. 
Pro to la Tempo-Voyajero gaye rideskis. 
£ Ka nu?’ lu dicis, simile al Psikologiisto. 
Stacante, lu iris al tabakuyo sur la kamen- 
mantelo, e stacante kun la dorso a ni, 
plenigis sua pipo. 

Ni regardegis l’una l’altra. ‘Ma nu,’ dicis 
la Mediko, ‘ka vu ne es serioza pri to? Ka 
vu serioze kredas, ke ta mashino voyajas 
aden tempo?’ 

‘Certe,’ dicis la Tempo-Voyajero, ed 
inklinis su por acendar splito per la fairo. 

Lu turnis su, acendis sua pipo, e regardis la 
vizajo dil Psikologiisto. (La Psikologiisto, 
por montrar ke lu ne perturbesas, prenis 
sigaro ed esforcis acendar ol sen tranchar 
ol.) ‘Pluse, me havas granda mashino 
preske kompletigita ibe interne’—lu indikis 
la laboratorio—‘e kande ol esos parfabrikita, 
me intencas ipse voyajar.’ 

‘Ka vu volas dicar, ke ta mashino voyajis 
aden la futuro?’ dicis Filby. 

‘Aden la futuro o la pasinto—me ne certe 
savas qua de li.’ 

Pos intervalo la Psikologiisto esis 
inspirita. ‘Ol certe iris aden la pasinto, se ol 
iris ad irga loko,’ lu dicis. 

‘Pro quo?’ dicis la Tempo-Voyajero. 

‘Pro ke me supozas, ke ol ne movis en 
spaco, e se ol voyajabus aden la futuro, ol 
ankore restabus hike dum la tota tempo, 
pro ke ol voyajis tra ca tempo.’ 

‘Ma,’ me dicis, ‘se ol voyajabus aden la 
pasinto, ol esabus videbla kande ni 
komence eniris ca chambro; e dum l’antea 
jovdio kande ni asistis; e dum la pre-antea 
jovdio; e tale pluse!’ 

‘Solen objecioni,’ komentis l’Urbestro 
Provincal, per mieno senpartisa, e turnis su 
vers la Tempo-Voyajero. 

‘Tote ne,’ dicis la Tempo-Voyajero, ed al 
Psikologiisto: ‘Vu pensez. Vu povas 

explikar. Ol esas prizento sub la sens- 
kapableso, vu savas, prizento dilutata.’ 

‘Komprenende,’ dicis la Psikologiisto, e 
quietigis ni. ‘Esas simpla punto psikologial. 
Me devabus pensir pri ol. Ol esas sat klara, 
e delektoze helpas la paradoxo. Ni ne povas 
vidar ol, nek perceptar ta mashino, quale ni 
ne povas vidar la radio di roto rotacanta, o 
kuglo fluganta tra la aero. Se ol voyajus tra 
tempo kinople o centople plu rapide kam 
ni, se ol trairus un minuto dum ke ni trairas 
un sekundo, komprenende l’impresuro 
kreita esos nur un kinadekimo od un 
centimo di to quon ol facus se ol ne voyajus 
tra tempo. To esas sat klara.’ Lu pasigis sua 
manuo tra la spaco ube esabis la mashino. 
£ Ka vi vidas?’ lu ridante dicis. 

Ni sideskis e regardegis la vakua tablo 
dum un minuto, cirkume. Pose la Tempo- 
Voyajero demandis, quale ni pensas pri ol. 

£ Oi semblas sat versimila canokte,’ dicis 
la Mediko; ‘ma vartez til morge. Vartez la 
komuna raciono dil jorno.’ 

£ Ka vi deziras vidar la Tempo-Mashino 
ipsa?’ questionis la Tempo-Voyajero. E quik 
prenante la lampo per la manuo, lu duktis 
ni tra la longa ed aeroza koridoro a sua 

laboratorio. Me intense rimemoras la lumo 
vacilanta, lua stranje larja kapo kom 
silueto, la danso dil ombri, quale ni omna 
sequis lu, kurioze ma nekredeme, e quale en 
la laboratorio ni vidis plu granda versiono 
di ta mikra aparato quan ni vidabis 
desaparar avan nia okuli. Parti esis nikela, 
parti ivora, parti vere esabis limita o segita 
ek quarco. La kozo esis generale kompleta, 
ma la tordita stangi kristal jacis 
nekompletigita sur la tablo apud ula pagini 
di desegnuri, e me prenis un de ta stangi 
por plu bone regardar ol. Ol semblis esar 
quarco. 

£ Ma nu,’ dicis la Mediko, ‘ka vu ya esas 
serioza? O ka to esis habila stroko—quale ta 
fantomo quan vu montris a ni ye 
Kristnasko?’ 

‘Per ta mashino, dicis la Tempo- 
Voyajero, e levis la lampo, ‘me intencas 
explorar tempo. Ka to es klara? Me 
nultempe esis plu serioza dum mea vivo.’ 

Nulu de ni savis quale konsiderar to. 

Me regardis Filby adsuper la shultro dil 
Mediko, e lu solene palpebragis ye me. 

Me opinionas, ke tatempe nulu de ni advere 
kredis ye la Tempo-Mashino. Fakte, la 
Tempo-Voyajero esis un de ta homi tro 
habila por esar kredita: on nultempe sentis, 
ke on tote vidas lu; on sempre suspektis ula 
subtila rezervo, ula injenio embuskanta, 
dop lua klara kandideso. Se Filby 
montrabus la modelo ed explikabus la afero 
per la vorti dil Tempo-Voyajero, ni multe 
min suspektabus lu. Nam ni perceptabus 
lua motivi: pork-buchisto povus komprenar 
Filby. Ma la Tempo-Voyajero havis inter 
sua elementi plu kam kelka kaprico, e ni 
desfidis lu. To quo famigus min habila 
homo semblis esar dupigo en lua manui. 
Esas eroro, facar irgo tro facile. Ta seriozi 
qui serioze egardis lu nultempe esis tote 
certa pri lua konduto; li ulmaniere sentis ke 
konfidar lia reputi por prudenteso a lu 

similesas provizar infanteyo per porcelano. 
Do me ne supozas, ke irgu de ni multe 
konversis pri tempo-voyajar inter ta jovdio 
e la sequanta jovdio, quankam la stranja 
posibleso di ol sendubite okupis nia menti: 
olua versimileso, to esas, olua nekredebleso 
praktikal, la stranja posiblaji por 
anakronismo e tota konfuzeso quin ol 
sugestis. Pri me, me precipue okupis me pri 
la stroko per la modelo. Me rimemoras 
diskutir to kun la Mediko, quan me 
renkontris venerdie ye Linnaean. Lu dicis, 
ke lu vidabis simila ago ye Tiibingen, ed 
emfazis l’extingo dil kandelo. Ma quale ol 
facesis, lu ne povis explikar. 

Dum la sequanta jovdio me itere iris a 
Richmond—me supozas, ke me esis un de la 
maxim frequa gasti dil Tempo-Voyajero—e 
tarde arivante, trovis quar o kin viri ja 
kunveninta en lua salono. La Mediko stacis 
avan la fairo e tenis paper-folio en l’una 
manuo e sua posh-horlojo en l’altra. Me 
cirkumregardis serchante por la Tempo- 
Voyajero, ed-‘Esas nun sep kloki e duimo,’ 
dicis la Mediko. ‘Me supozas, ke ni dineez?’ 

‘Ube es—?’ me dicis, e nomis nia hosto. 

‘Ka vu jus venis? Es kelkete stranja. Lu es 
ne-eviteble detenita. Lu demandas per ca 
noto, ke me komencez la dineo ye sep kloki, 

se lu ne ja retrovenabus. Dicas, ke lu 
explikos kande lu venos.’ 

‘Semblas nebona lasar la dineo faliar,’ 
dicis la Redaktero di diala jurnalo bone 
konocata; e ye to la Mediko sonigis 
klosheto. 

La Psikologiisto esis l’unika asistanto, 
ecepte la Mediko e me, qua asistabis l’antea 
dineo. L’altri esis Vakuo, la Redaktero 
supramencionita, ula jurnalisto, ed altru— 
tacema e timida barbozulo—quan me ne 
konocis, e qua, segun mea observo, 
nultempe apertis sua boko dum la tota 
vespero. Esis ula spekulado an tablo pri 
l’absenteso dil Tempo-Voyajero, e me 
sugestis tempo-voyajo, pro esprito mi- 
jokanta. La Redaktero volis, ke to 
explikesez, e la Psikologiisto ofris plata 
naraco dil ‘paradoxo ed habila stroko 
injenioza’ quan ni vidabis un semano ante 
lore. Lu esis meze dil expliko kande la 
pordo del koridoro lente e senbruise 
apertesis. Me posturis facie al pordo ed 
unesme vidis ol. ‘Hola!’ me dicis. ‘Tandem!’ 
E la pordo plu larje apertesis, e la Tempo- 
Voyajero stacis avan ni. Me kriis pro 
surprizo. ‘Bona cielo! homo, quo eventis?’ 
kriis la Mediko, qua sequante vidis lu. E la 
tota asistantaro turnis su vers la pordo. 

Lu esis en stando astonanta. Lua vestono 
esis polvoza e sordida, e la maniki esis 
verde makulizita; la hararo esis desordinita, 
e semblis a me esar plu griza—sive pro 
polvo e sordideso sive pro ke ol ya 
senkoloreskis. Lua vizajo esis terorigante 
pala; lua mentono portis bruna tranchuro— 
tranchuro mi-kuracata; lua mieno esis 
magra e fatigita, quale se pro intensa 
sufrado. Dum instanto lu hezitis ye la 
pordo, quale se dazlata da la lumo. Lore lu 
eniris la chambro. Lu klaudikis exakte quale 
me vidabis marchar mendikeri exhaustita. 
Ni taceme regardegis lu, expektis je lu 
parolez. 

Lu dicis nulo, ma penoze venis al tablo, e 
gestis vers la vino. La Redaktero plenigis 
glaso per champanio, e pulsis ol vers lu. Lu 
pardrinkis ol, ed ol semblis plubonigar lu: 
nam lu regardis cirkum la tablo, e la 
fantomo di lua olima rideto lumizetis lua 
vizajo. ‘Quon vu facis, homo?’ dicis la 
Mediko. La Tempo-Voyajero ne semblis 
audir. ‘Ne lasez me perturbar vi,’ lu dicis 
per vacilanta enunco. ‘Me standas sat bone.’ 
Lu haltis, extensis la glaso por pluso, e per 
un gluto pardrinkis ol. ‘Ol es bon,’ lu dicis. 
Lua okuli brileskis, e febla koloro eniris lua 
vangi. Lua regardo transiris nia vizaji kun 

sorto de matida aprobo, e pose transiris la 
chambro varma e komfortoza. Lore lu itere 
parolis, ankore quaze tastante inter sua 
vorti. ‘Me lavos e vestizos me, e pose 
retrovenos ed explikos.... Rezervez poko de 
ta muton-karno por me. Me hungregas por 
karno.’ 

Lu regardis la Redaktero, qua esis rara 
vizitanto, e deziris, ke lu standez bone. La 
Redaktero komencis questiono. ‘Me parolos 
balde,’ dicis la Tempo-Voyajero. ‘Me es— 
stranja! Esos bona pos minuto.’ 

Lu forpozis sua glaso e marchis vers la 
pordo dil eskalero. Itere me remarkis lua 
klaudiko e la mola skrapado di lua pedpazi, 
e staceskante, me vidis lua pedi dum ke lu 
ekiris. Lu portis an oli nur du ragoza e 
sangizita kalzoneti. La pordo klozesis dop 
lu. Me mi-deziris sequar, til ke me 
rimemoris, ke lu odias irga ecito pri su. 
Dum forsan un minuto mea mento vagis. 
Pose, ‘Remarkinda Konduto di Eminenta 
Ciencisto,’ me audis la Redaktero dicar, 
pensante (segun lua kustumo) per kap- 
tituli. E to retroduktis mea atenco al 
lumizita dineo-tablo. 

‘Quo esas?’ dicis la Jurnalisto. ‘Ka lu 
ludas kom Diletant-Mendikero? Me ne 
komprenas.’ Me regardis la Psikologiisto, e 

lektis mea propra interpreto en lua mieno. 
Me pensis pri la Tempo-Voyajero qua 
penoze klaudikis adsupre. Me ne supozas, 
ke altru remarkabis lua klaudiko. 

L’unesma homo qua reboneskis pos ta 
surprizo esis la Mediko, qua sonigis la 
klosheto—la Tempo-Voyajero odiis havar 
servisti servanta dum dineo—por venigar 
varma plado. Ye to la Redaktero turnis su 
kun gruno a sua kultelo e forko, e la 
Tacemo same facis. La dineo rikomencis. La 
konverso esis kurtatempe klamala, kun 
intervali di astoneso; e pose la kuriozeso dil 
Redaktero fervoreskis. ‘Ka nia amiko 
augmentas sua modesta revenuo per 
kontrabando? o ka lu havas fazi 
Nebukhadnezatra?’ lu questionis. ‘Me esas 
certa, ke esas ta afero pri la Tempo- 
Mashino,’ me dicis, e duris la naraco dil 
Psikologiisto pri l’antea kunveno. La nova 
gasti esis kandide nekredema. La Redaktero 
objecionis. ‘Quo esas ca tempo-voyajo? 
Homo ne polvizas su per rular su en 
paradoxo, ka ne?’ E lore, komprenante 
l’ideo, lu rekursis a karikaturo. Ka li havas 
nula vesto-brosili en la Futuro? Anke la 
Jurnalisto ne kredos po irga preco, e helpis 
la Redaktero en lua facila laboro mokar la 
tota afero. Li amba esis la nova sorto de 

jurnalisti—tre gaya, desrespektoza yunuli. 
‘Nia Korespondero Specal de la Dio 
Posmorga raportas,’ la Jurnalisto dicis—plu 
juste, klamis—kande la Tempo-Voyajero 
retrovenis. Lu portis ordinara vestaro, e 
nulo ecepte lua magra mieno restis de la 
chanjo qua tresayigabis me. 

‘Ho nu,’ gaye dicis la Redaktero, ‘ta kerli 
dicas, ke vu voyajis aden la mezo dil 
venonta semano!! Dicez pri mikra Rosebery, 
ka yes? Po quanta multo vu vendos to 
omna?’ 

La Tempo-Voyajero senvorte sideskis en 
sua plaso rezervita. Lu dolce ridetis, segun 
l’olima maniero. ‘Ube es mea muton- 
karno?’ lu dicis. ‘Quala joyo, itere stekar 
forko aden karno!’ 

‘Naraco!’ kriis la Redaktero. 

‘Naraco esez damnita!’ dicis la Tempo- 
Voyajero. ‘Me volas manjar. Me ne dicos 
vorto til ke me pozabos peptono aden mea 
arterii. Danko. Anke salo.’ 

‘Un vorto,’ dicis me. ‘Ka vu tempo- 
voyajis?’ 

‘Yes,’ dicis la Tempo-Voyajero, la boko 
plenigita, ed afirmis per kapsigno. 

‘Me donos shilingo po lineo por vortopa 
noto!’ dicis la Redaktero. La Tempo- 
Voyajero pulsis sua glaso vers la Tacemo e 

sonigis ol per fingrunglo; ye to la Tacemo, 
qua regardegis lua vizajo, konvulsante 
tresayis ed ekvarsis plusa vino. La restajo 
dil dineo ne esis tranquila. Pri me, subita 
questioni venis a mea boko, e me darfas 
dicar, ke l’altri simile facis. La Jurnalisto 
esforcis forigar la tenseso per naracar 
anekdoti pri Hettie Potter. La Tempo- 
Voyajero atencis sua repasto, e montris 
l’apetito di mendikero. La Mediko fumis 
sigareto e spektis la Tempo-Voyajero tra 
sua cilii. La Tacemo semblis mem plu 
deshabila kam kustumale, e kontinue e 
rezolveme drinkis champanio pro 
nervozeso. Tandem la Tempo-Voyajero 
forpulsis sua plado, e regardis ni. ‘Me 
supozas, ke me devas exkuzar me,’ lu dicis. 
£ Me tote hungregis. Me havis astonant 
experienco.’ Lu extensis manuo por prenar 
sigaro, e tranchis l’extremajo. ‘Ma venez 
aden la fumo-chambro. Ol es tro longa 
historio por ke me naracez ol apud grasizita 
pladi.’ E sonigante la klosheto dum pasar, lu 
duktis ni aden la vicina chambro. 

‘Vu explikis a Vakuo, ed Impetuo, e 
Prefero pri la mashino, ka ne?’ lu dicis a 
me, e retroe inklinis su en sua berjero dum 
nomar la tri nova gasti. 

£ Ma la kozo es nur paradoxo,’ dicis la 
Redaktero. 

‘Canokte me ne povas disputar. Me ne 
refuzos naracar la historio, ma me ne povas 
disputar. Me ya,’ lu pluse dicis, ‘naracos to 
quo eventis a me, se vi deziras, ma vi ne 
interruptez. Me deziras naracar ol. Multe. 
La granda parto di ol semblos esar mentio. 
Sat bone! Ol esas vera—omna vorto di ol, 
malgre semblo. Me esis en mea laboratorio 
ye quar kloki, e de pos ta tempo ... Me vivis 
ok dii... tala dii quala nul homo vivabis! Me 
es preske exhaustita, ma me ne dormos til 
ke me naracabos ol a vi. Lore me enlitigos 
me. Ma nul interrupto! Ka vi konkordas?’ 

‘Me konkordas,’ dicis la Redaktero, e ni 
altra ekis ‘Konkordas.’ E ye to la Tempo- 
Voyajero komencis sua historio quale me 
skribas ol. Komence lu laxe sidis, e parolis 
quale homo fatigita. Pose lu esis plu vivoza. 
Skribante ico, me sentas tro akute la 
nesuficanteso di plumo ed inko—e precipue 
mea propra nesuficanteso—por expresar 
olua qualeso. Vu lektos, me supozas, sat 
atenceme; ma vu ne povas savar, quale lua 
mieno chanjis segun l’eventi dil historio! La 
plumulto dil audanti esis en ombro, nam la 
kandeli dil fumo-chambro ne esis acendita, 
e nur la vizajo dil Jurnalisto e la gambi dil 

Tacemo de la genui til pavimento esis 
lumizita. Komence ni de tempo a tempo 
regardetis l’una l’altra. Plu tarde ni cesis 
facar lo, e regardis nur la vizajo dil Tempo- 
Voyajero. 

§3 


£ Me expozis ad uli de vi, dum l’antea jovdio, 
la principi dil Tempo-Mashino, e montris la 
kozo ipsa a vi, nekompletigita en la 
studieyo. Ol es nun ibe, kelke uzita pro la 
voyajo, advere; ed un del ivora stangi es 
fendita, e latuna stango es tordita; ma la 
restajo es sat solida. Me expektabis 
kompletigar ol dum venerdio; ma venerdie, 
kande la munto esis preske facita, me 
deskovris, ke un de la nikela stangi esas tro 
kurta per exakte un incho, e me mustis igar 
ol esar rifabrikita; tale ke la kozo ne esis 
kompletigita til camatine. Esis ye dek kloki 
hodie ke l’unesma de omna Tempo-Mashini 
komencis sua kariero. Me donis ad ol lasta 
frapeto, itere exploris omna skrubi, faligis 
un plusa oleo-guto adsur la quarca stango, e 
sideskis adsur la selo. Me supozas, ke 
suocidonto qua pozas pistolo an sua kranio 

sentas tale simila astoneso pri to quo venos 
quale me tatempe sentis. Me prenis la start- 
levero en l’una manuo e la haltig-levero en 
l’altra, presis l’unesma, e preske quik la 
duesma. Me semblis shancelar; me sentis 
koshmaratra falo-sento; e cirkume 
regardante, me vidis la laboratorio, exakte 
same kam antee. Kad irgo eventabis? Dum 
instanto me suspektis, ke mea intelekto 
dupigas me. Lore me remarkis la horlojo. 
Instante antee, segun semblo, ol esis ye un 
minuto pos dek kloki; nun ol esis preske tri 
kloki e duimo! 

‘Me inhalis, grincis per mea denti, prenis 
la start-levero per amba manui, ed ireskis 
kun tump. La laboratorio divenis nebulatra 
ed obskura. Siorino Watchett eniris e 
marchis, semblante sen vidar me, vers la 
garden-pordo. Me supozas, ke el bezonis un 
o du minuti por trapasar la loko, ma segun 
me el semblis flugar trans la chambro quale 
signal-fuzeo. Me presis la levero al extrema 
plaso. La nokto venis quale l’extingo di 
lampo, e pos plusa instanto venis la jorno. 
La laboratorio divenis nebulatra, sempre 
plu neklara. Morga nokto nigre venis, pose 
itere dio, itere nokto, itere dio, sempre plu 
rapide. Vortico-murmuro plenigis mea 

oreli, e stranja, muta perplexeso sizis mea 
mento. 

£ Me timas, ke me ne povas expresar la 
stranja senti di tempo-voyajar. Li es tro 
desagreabla. Es sento exakte simila a to 
sentita en akuta turni di voyo—di senpova 
movo kapavane! Me sentis la sam anticipo 
hororinda, anke, pri minacanta koliziono. 
Dum ke me plurapideskis, nokto sequis dio 
quale stroko di nigra alo. L’obskura sugesto 
dil laboratorio balde semblis forfalar, e me 
vidis la suno rapide saltar trans la cielo, 
saltante omnaminute, ed singla minuto 
signifikis un dio. Me supozis, ke la 
laboratorio esabis destruktita e ke me 
venabis aden libera aero. Me neprecize 
perceptis eshafodo, ma me ja iris tro rapide 
por konciar pri irga kozo movanta. La 
maxim lenta heliko qua reptis nun tro 
rapide preterhastis me. La cintilifanta serio 
de obskureso e lumo esis tre penoza al 
okulo. Lore, en l’obskureso intermitanta, 
me vidis la luno rapide jirar tra la quarimi 
de nova til plena, e neklare vidis la steli 
jiranta. Balde, dum ke me avaniris, ankore 
plurapideskante, la pulso di nokto e dio 
divenis un grizeso kontinua; la cielo divenis 
marveloze profunde blua, splendida koloro 
lumoza quale olta di frua krepuskulo; la 

spasmatra suno divenis fairo-strio, brilanta 
arko en spaco, la lumo divenis plu febla 
strio fluktuanta; e me povis vidar nulo di la 
steli, ecepte tempope plu brilanta cirklo qua 
cintilifis en la bluo. 

£ La peizajo esis nebuloza e neklara. Me 
ankore esis sur la kolino sur qua ca domo 
nun stacas, e la somito levis su super me, 
griza e nebulatra. Me vidis arbori kreskar e 
chanjar quale vapor-sufleti, lore bruna, lore 
verda: li kreskis, extensis su, tremis, e 
mortis. Me vidis grandega edifici levar su, 
bela e nebulatra, e forpasar quale sonji. La 
tota surfaco dil mondo semblis chanjita—ol 
fuzesis e fluis sub mea okuli. L’aguleti dil 
skalo-plaki qui montras mea rapideso 
cirkumhastis sempre plu rapide. Balde me 
remarkis, ke la sun-strio ocilas adsupre ed 
adinfre, de solstico a solstico, dum un 
minuto o min longe, e ke konseque mea 
rapideso esis plu kam un yaro omnaminute; 
e minutope la blanka nivo flagris trans la 
mondo, e desaparis, ed esis sequata da la 
brilanta e kurta verdeso di printempo. 

£ La senti desagreabla dil komenco esis 
nun min pikanta. Li tandem kombinesis 
kom sorto de gayeso histerial. Me ya 
remarkis deshabil ocilado dil mashino, quan 
me ne povis explikar. Ma mea mento esis 

tro konfuzigita por atencar ol, do, sorto de 
dementeso venis a me, me jetis me aden la 
futuro. Komence me apene pensis pri 
haltar, apene pensis pri irgo ecepte ta nova 
senti. Ma balde nova serio de impresuri 
venis aden mea mento—ul kuriozeso e kun 
ol ul timo—til ke tandem li tote posedis me. 
Qua stranja developi dil homaro, me pensis, 
qua progreso marveloza de nia rudimenta 
civilizuro, me pensis, aparos kande me plu 
proxime regardos la mondo neklara ed 
eludema qua hastas e fluktuas avan mea 
okuli! Me vidis granda e splendida 
arkitekturi aparar cirkum me, plu masiva 
kam irg edifici di nia propra ero, ma 
semblante konstruktit ek briletado e 
nebulo. Me vidis plu intensa verdo fluar 
adsupre sur la kolino, e restar ibe sen 
intervalo vintral. Mem tra la velo di mea 
konfuzeso, la tero aspektis tre bele. Do mea 
mento penseskis pri haltar. 

£ La risko partikular esis en la posibleso, 
ke me trovus ul substanco en la spaco quan 
me, o la mashino, okupos. Dum ke me 
voyajis per granda rapideso tra tempo, to 
apene importis: me esis, por tale dicar, 
tenuigita—glitis quale vaporo tra l’interstici 
dil substanci interpozita! Ma haltar 
implikas, ke me presez me, molekulope, 

aden irge quo jacas en ta loko: ol implikis, 
ke me pozez mea atomi en tante intima 
kontakto kun olti dil obstaklo, ke profunda 
reakto kemial—posible grand explozo— 
rezultus, ed explozigus me e l’aparato ek 
omna posibla dimensioni—aden lo 
Nekonocata. Ta posibleson me iterante 
konsiderabis dum fabrikar la mashino; ma 
lore me gaye aceptis ol kom risko ne- 
evitebla—un del riski quin homo mustas 
aceptar! Nun la risko esante ne-evitebla, me 
ne plus tante gaye konsideris ol. Fakte, 
l’absoluta stranjeso di omno, la nauzeiganta 
spasmi ed ocilado dil mashino, precipue la 
sento di tre longa falo, nesenteble tote 
perturbabis mea kurajo. Me dicis a me, ke 
me nultempe povas haltar, e per impulso 
petulema me rezolvis quik haltar. Quale 
folulo nepacienta, me tiregis la levero, e la 
kozo nemediate rulis, e me esis kapavane 
lansita tra la aero. 

‘Esis sono di tondro-stroko en mea oreli. 
Me forsan aturdesis dum instanto. 
Senkompata grelo sisis cirkum me, e me 
sidis sur mola torfo avan la renversita 
mashino. Omno ankore semblis esar griza, 
ma me balde remarkis, ke la konfuzeso en 
mea oreli cesabis. Me regardis cirkume. Me 
esis sur to quo semblis esar gazoneto en 

gardeno, cirkondata da rododendri, e me 
remarkis, ke lia flori malvea e purpura falas 
quale pluvo pro la batado dil greluni. La 
greluni saltanta e dansanta pendis quale 
nubo super la mashino e frapis la sulo quale 
fumo. Instantale me esis trempita til la pelo. 
“Bona gastigo,” me dicis, “por homo qua 
voyajis tra yari nekontebla por vizitar.” 

‘Balde me pensis, quala folo esar 
trempita. Me staceskis e cirkumregardis. 
Figuro kolosal, semblante skultita ek blanka 
petro, neklare aparis ultre la rododendri tra 
la nebulatra pluvo. Ma omno altra dil 
mondo esis nevidebla. 

‘Mea senti es desfacile deskriptebla. Dum 
ke la grel-koloni magreskis, me plu klare 
vidis la blanka figuro. Ol esis tre granda, 
nam arjentea birko tushis olua shultro. Ol 
esis ek blanka marmoro, formacita kelkete 
simile a sfinxo alizita, ma l’ali, vice esar 
vertikala ambalatere, esis extensita, tale ke 
ol semblis flugetar. La piedestalo, tale ol 
semblis a me, esis ek latuno, e dense 
verdigrisizita. Hazarde la vizajo afrontis me; 
l’okuli nevidant semblis spektar me; esis 
febla rideto sur la labii. Ol esis multe rodita 
dal vetero, e to ofris desagreabla aspekto di 
morbo. Kurtatempe me stacis regardante ol 
—dum mi-minuto, forsan, o mi-horo. Ol 

semblis avancar e retretar segun la plu 
densa o plu dina grelo. Tandem me dum 
instanto forregardis, e vidis, ke la grel- 
kurento es exhaustita, e ke la cielo brilas 
kom promiso di suno. 

£ Me itere adsupre regardis la blanka 
formo squatanta, e la temerareso di mea 
voyajo subite frapis me. Quo aparos kande 
ta kurteno nebulatra esos tote fortirita? 
Quo eventis pri la homaro? Ka krueleso 
divenabis ordinar pasiono? Ka dum ta 
intervalo la raso perdabis humaneso e 
divenabis ulo nehomal, nesimpatiinda, e 
nerezisteble povoza? Me forsan semblus 
esar ul anciena bestio sovaj, ma plu 
terorinda e plu abomininda pro nia komuna 
simileso—odiind ento mortigenda. 

£ Me ja vidis altra vasta formi—grandeg 
edifici havanta intrikoza parapeti ed alta 
koloni, ed arborizita kolino lente aparis tra 
la diminutanta tempesto. Me panikeskis. 
Me frenezioze turnis me vers la Tempo- 
Mashino e forte esforcis rektigar ol. Dume 
la radii dil suno perforis la tempesto. La 
griza pluvego esis forbalayita e desaparis 
quale la tranata vesti di fantomo. Super me, 
en l’intensa bluo di cielo someral, ul dina 
bruna nubeti jiris aden nihileso. La grand 
edifici cirkuma klare e distinte aparis, 

brilante pro la humideso dil tempesto, e 
blanke pikita dal nefuzita greluni amasigita 
an la rempari. Me sentis me nuda en stranja 
mondo. Me sentis me forsan quale ucelo en 
libera aero qua savas, ke sparviero 
superflugas e flugfalos. Mea timo 
frenezieskis. Me repozis dum instanto, 
grincis per mea denti, ed itere feroce atakis 
la mashino per karpo e genuo. Ol cedis su a 
mea esforco desesperanta e turnesis. Ol 
violentoze frapis mea mentono. L’una 
manuo sur la selo, l’altra sur la levero, me 
anhelante stacis pronta por itere enirar ol. 

£ Ma per ganir la posibleso quik retretar, 
me rekuperis mea kurajo. Me plu kurioze e 
min timoze regardis ta mondo dil fora 
futuro. En ronda aperturo alte en la muro di 
proxima domo me vidis grupo de figuri 
vestizita per robi luxoza e mola. Li vidabis 
me, lia vizaji esis turnita vers me. 

‘Lore me audis voci pluproximeskar. 
Venante tra l’arbusti apud la Blanka Sfinxo 
esis la kapi e shultri di homi kuranta. Un de 
li venis aden voyeto qua duktas direte al 
gazoneto sur qua me stacis kun mea 
mashino. Lu esis dina ento—forsan alta de 
quar futi—vestizita per purpura tuniko, 
zonizita ye la tayo per ledra zono. Sandali o 
koturni—me ne povis klare distingar li—esis 

an lua pedi; lua gambi esis nuda til la genui, 
e lua kapo esis nuda. Remarkinte lo, me 
unesmafoye remarkis, quante varma es la 
aero. 

‘Lu semblis a me tre bela e gracioza ento, 
ma nedeskripteble frajila. Lua reda vizajo 
rimemorigis da me la plu bela sorto de 
ftiziiko—ta beleso hektika pri qua ni olime 
audis. Vidante lu, me subite riganis sufido. 
Me movis mea manui del mashino.’ 

§4 


‘Pos plusa instanto ni stacis vizajo kontre 
vizajo, me e ta ento frajil ek la futuro. Lu 
venis direte a me e ridis aden mea okuli. 
L’absenteso de lua mieno di irga timo-signo 
quik frapis me. Lu turnis su a la du altri qui 
sequis lu e parolis a li per stranja e tre dolca 
e liquida linguo. 

‘Altri venis, e balde grupeto de forsan ok 
o dek de ta belega enti stacis cirkum me. Un 
de li parolis a me. Me konsideris, sat 
stranje, ke mea voco esas tro rauka e 
profunda por li. Do me negis per kapsigno, 
ed indikis mea oreli, ed itere negis per 
kapsigno. Lu avancis per un pazo, hezitis, e 
tushis mea manuo. Lore me sentis altra 
mola palpili an mea dorso e shultri. Li volis 
certigar, ke me es reala. Esis tote nulo 
pavorigant en ta ago. Fakte, esis ulo en ta 
belega hometi quo inspiris konfido— 

gracioza dolceso, ul infantal tranquileso. 
Pluse, li aspektis esar tante frajila, ke me 
povis imaginar me jetanta la tota dekeduo 
de li quale kegli. Ma me facis subita gesto 
por avertar li, vidante lia rozea manueti 
palpar la Tempo-Mashino. Fortunoze, 
tatempe, ante ke esis tro tarda, me pensis 
pri danjero antee obliviata, e me extensis 
manuo trans la stangi dil mashino e desvisis 
la levereti qui startas ol, e pozis olti aden 
mea posho. Pose me itere turnis me por 
explorar quale me povas komunikar. 

£ E lore, plu atenceme regardante lia traiti, 
me vidis plusa partikularaji en lia beleso 
simila a Dresden-porcelano. Lia harari, qui 
esis uniforme lokloza, akute finis an la kolo 
e vango; esis tote nul traco di pili sur la 
vizajo, e lia oreli esis stranje mikra. La boki 
esis mikra, havis brilante reda, kelke dina 
labii, e la mentoneti esis pintoza. L’okuli 
esis granda e milda; e—to forsan semblas 
esar egoismo di me—me mem tatempe 
imaginis, ke esis manko di intereso quan 
me expektabus de li. 

‘Pro ke li ne esforcis komunikar kun me, 
ma nur cirkume stacis ridetante e parolante 
per dolca toni rukulatra l’una a l’altra, me 
komencis la konverso. Me indikis la 
Tempo-Mashino, pose me. Lore, kelke 

hezitante pri quale expresar Tempo, me 
indikis la suno. Quik baroke bela figureto 
qua weris stofo purpure e blanke quadrizita 
atencis mea gesto, ed astonis me per imitar 
la sono di tondro. 

‘Dum instanto me esis aturdita, quankam 
la signifiko di ca gesto esis sat klara. La 
questiono abrupte eniris mea mento: ka ta 
enti es foli? Vi apene komprenus, quale to 
frapis me. Komprenez, me sempre 
anticipabis, ke la homi dil yaro Okacent 
Mil, cirkume, esos nekredeble avancinta per 
saveso, arto, omno. Ed un de li questionis 
me per tala maniero qua demonstris lu kom 
intelektale egala ad un de nia kindi qua 
evas kin yari—questionis, fakte, ka me venis 
del suno dum tempesto! Ol liberigis la 
suspensata judiko quan me facabis pro lia 
vesti, lia febla e lejera membri, e frajila 
traiti. Falio-fluo vinkis me. Dum instanto 
me supozis, ke me vane konstruktabis la 
T empo-Mashino. 

‘Me afirmis per kapsigno, indikis la suno, 
e donis a li tante versimila imito di tondro- 
stroko, ke ol tresayigis li. Li omna 
retropazis e reverencis. Lore un de li 
ridante venis vers me, portante kateno ek 
bela flori tote nekonocata da me, e pozis ol 
cirkum mea kolo. L’ideo esis recevata kun 

aplaudo melodioza; e balde li omna kuris 
adhike ed adibe por querar flori e ridante 
jetis oli adsur me til ke me preske sufokesis 
da flori. Vi qui nultempe vidis tala kozi 
povas apene imaginar quala florin delikata 
e marveloza la nekontebla yari di kultivado 
kreabis. Ulu sugestis, ke lia ludilo esez 
expozita en l’edifico maxim proxima, do me 
esis duktita preter la sfinxo ek blanka 
marmoro, qua dume semblis spektar me 
kun rideto pro mea astoneso, vers vasta 
griza edifico ek petro erodita. Dum ke me 
iris kun li, la memorajo di mea certa expekti 
pri decendantaro profunde grava ed 
intelektal venis kun gayeso nerezistebla 
aden mea mento. 

‘L’edifico havis enorma enireyo ed esis 
tote kolosal. Me komprenende esis maxim 
okupata da la kreskanta turbo de hometi e 
la granda pordegi apertita qui beis avan me, 
tenebroza e misterioza. Mea koncepto pri la 
mondo quan me vidis super lia kapi esis pri 
konfuza dezerto de belega arbusti e flori, 
longe neglijita ma gardeno sen mala herbi. 
Me vidis nombro de alta spiki di stranja 
blanka flori, larja de forsan un futo trans la 
vaxa petali. Li kreskis dissemite, quale se li 
es sovaja, inter la bunt arbusti, ma quale me 
dicas, me ne tatempe exploris li. La Tempo- 

Mashino esis abandonita sur la gazoneto 
inter la rododendri. 

‘L’arko dil pordego esis riche skultita, ma 
komprenende me ne tro intense exploris la 
taliaji, quankam me imaginis, ke me vidis 
sugesti di ancien ornamenti Feniciatra 
kande me trapasis, e me vidis, ke li es tre 
male fendit ed erodita. Plura plusa homi 
brilante vestizita renkontris me en 
l’enireyo, e ni eniris, me vestizita per 
sordida vesti del XlXma yarcento, 
aspektante sat groteske, girlandizita per 
flori, e cirkondata da vorticanta maso de 
brilanta e mole bunta robi e brilante blanka 
membri en jiro melodioza de ridado e 
ridanta parolado. 

‘La pordego esis apertebla aden halo 
proporcional e brune kovrita. La plafono 
esis ombroza, e la fenestri, partale vitrizita 
per vitralio e partale senvitra, lasis 
temperata lumo enirar. La pavimento esis 
facit ek grandega bloki de ul tre harda 
blanka metalo, ne ek plaki, e tante erodita, 
quale me judikis, da l’irado di generacioni 
pasinta, ke ol havis profunda kaneli en la 
paseyi plu frequentata. Transverse dil 
longeso esis tabli nekontebla ek plaki de 
petro polisita, plu alta de forsan un futo 
kam la pavimento, e sur olti esis amasi de 

frukti. Uli de oli me rekonocis esar sorto de 
hipertrofiita frambo ed oranjo, ma la 
plumulto esis stranjer a me. 

‘Inter la tabli granda nombro de kuseni 
esis dissemita. Adsur olti mea duktanti 
sideskis, e gestis, ke me same facez. Kun 
bela manko de ceremonio, li manjeskis la 
frukti per lia manui, e jetis la sheli e 
pedikuli e tala kozi aden la rond aperturi en 
la flanki dil tabli. Me ne hezitis agar segun 
lia exemplo, nam me durstis ed hungris. 
Manjante, me senhaste observis la halo. 

‘E forsan to quo maxim atraktis mea 
atenco esis olua kaduk aspekto. La vitralii, 
qui havis nur desegnuri geometrial, esis 
frakasit en multa loki, e la kurteni pendanta 
trans la basa parti esis polvoza. E me 
remarkis, ke la bordo dil apuda tablo 
marmoro esis fendita. Nihilominus, l’efekto 
general esis tre richa e pitoreska. Esis 
forsan duacent homi qui dineis en la halo, e 
la plumulto, qua sidis tam proxim me kam 
posible, avide spektis me, lia okuleti brilis 
super la frukti manjata. Li omna vestizesis 
per la sama mola ma duriva stofo silkatra. 

‘Incidente, lia tota dieto konsistis ek 
frukti. Ta homi dil fora futuro esis strikte 
vejetaranta, e dum mea sejorno, malgre 
dezirego a karno, me anke mustis esar 

frukto-manjanto. Fakte, me pose deskovris, 
ke kavali, bovi, mutoni, hundi sequabis 
l’ikhtiosauro vers extingeso. Ma la frukti 
esis tre delektanta; precipue un de li qua 
semblis esar matura dum mea sejorno ibe— 
farinatra kozo havanta shelo trilatera—esis 
specale saporoza, ed esis mea chefa nutrivo. 
Komence me esis perplexigita da omna 
stranja frukti, e da la stranja flori vidata, ma 
plu tarde me kompreneskis lia importo. 

‘Ma me nun parolas pri mea frukt- 
repasto en la fora futuro. Tam balde kam 
mea apetito kelke kontentigesis, me decidis 
facar rezolvema esforco lernar la parolo di 
ca nova homi. To esis l’evidenta tasko. La 
frukti semblis esar konvenanta komenco- 
punto, e tenante un de li, me facis serio de 
soni e gesti questionanta. Me tre desfacile 
expresis mea intenco. Komence, mea probi 
renkontris regardegi surprizata o rido ne- 
extingebla, ma balde blonda enteto semblis 
komprenar mea intenco e repetis nomo. Li 
mustis babilar e dum longa tempo explikar 
la afero l’una a l’altra, e mea unesma probi 
facar la rafinita soneti di lia linguo incitis 
imensa amuzo. Tamen, me sentis me quale 
docisto inter pueri, e persistis, e balde me 
adminime lernabis duadek nom-substantivi; 
e pose me lernis pronomi demonstrativ, e 

mem la verbo “manjar.” Ma la laboro esis 
lenta, e la hometi balde fatigesis e deziris 
eskapar mea inquesti, do me decidis, pro 
neceseso, lasar li donar la lecioni kom 
dozeti irgekande li dezirus. E me balde 
trovis, ke olti esis ya tre mikra dozeti, nam 
me nultempe konocis homi plu ociema o 
plu facile fatigebla. 

‘Stranja kozo quan me balde deskovris 
pri mea hosteti esis lia manko di intereso. 
Li venis a me kun avida krii di astoneso, 
quale pueri, ma quale pueri, li balde cesis 
explorar me e forvagis ad ul altra ludilo. La 
repasto e mea konvers-komenco cesinte, 
me unesmafoye remarkis, ke omna ti qui 
unesme cirkondabis me es foririnta. Anke 
esis stranja, quante rapide me cesis egardar 
ta hometi. Me ekiris tra la pordego aden la 
mondo sunlumoza tam balde kam mea 
hungro kontentigesis. Me kontinue 
renkontris plusa homi dil futuro, qui sequis 
me ye kelka disto, babilis e ridis pri me, e 
ridetinte e gestinte amikale, itere livis me. 

‘La kalmeso di vespero venabis al mondo 
kande me emersis del grand halo, e la 
peizajo esis lumizita dal varma brileso dil 
kushanta suno. Komence omno konfuzigis 
me. Omno tante diferis de la mondo quan 
me konocas—mem la flori. La grand edifico 

livit esis situita an la pento di larja fluvio- 
valo, ma Thames movabis per forsan un 
milio de olua nuna loko. Me rezolvis klimar 
al somito di kolino, fora de forsan un milio 
e duimo, de qua me povos juar plu vasta 
vido di nia planeto en la yaro 802.701 POS K. 
Nam to, me devas explikar, esis la dato 
quan la skalo-plaki di mea mashino 
registragabis. 

‘Marchante, me atencis omna impresuro 
qua posible helpus me explikar la 
kondiciono di kaduka splendideso en qua 
me trovis la mondo—nam ol esis kaduka. 
Kelke plu fore alonge la kolino, exemple, 
esis amasego de granito intrikata kun amasi 
de aluminio, vasta labirinto de eskarpa muri 
e krulanta amasi, inter qui esis densa amasi 
de tre belega planti pagodatra—forsan urtiki 
—ma marveloze brune tintita en la folii e 
nekapabla pikar. Ol evidente esis la kaduka 
restaji di ul vasta konstrukturo, facita por 
skopo quan me ne povis dicernar. Esis hike 
ke me destinesis plu tarde havar tre stranj 
experienco—l’unesma indikajo di plu 
stranja deskovro—ma pri to me justatempe 
parolos. 

‘Regardante cirkume de teraso sur qua 
me kurtatempe repozis, per subita pensajo 
me remarkis, ke esis nul dometi videbla. 

Evidente la domo privata, e mem forsan la 
familio, desaparabis. Hike ed ibe inter la 
verdaro esis edifici palacatra, ma la domo e 
dometo, qui esis tante distingiva traiti di nia 
propra Angla peizajo, desaparabis. 

‘“Komunismo,” me dicis a me. 

‘E quik venis plusa pensajo. Me regardis 
la sis figureti qui sequis me. Lore, kom 
flagro, me perceptis, ke li omna portas la 
sama kostumo, la sama vizajo senhara e 
mola, e la sama yuninatra rondeso di 
membri. Forsan semblas stranja, ke me ne 
antee remarkis lo. Ma omno esis tante 
stranja. Nun me sat klare vidis la fakto. Ta 
homi dil futuro esis intersimila, prizentante, 
pri kostumo, strukturo e posturo, nula de ta 
diferi qui nun distingas la sexui. E la pueri 
semblis a me esar nur miniaturi di sua 
genitori. Me lore judikis, ke l’infanti di ta 
tempo es tre prekoca, adminime korpale, e 
me pose trovis abundanta verifiko di ta 
opiniono. 

‘Vidante la komforto e sekureso dil vivo 
di ta homi, me opinionis, ke ta granda 
simileso dil sexui esis komprenende 
expektinda; nam la forteso di viro e la 
moleso di muliero, l’institucuro dil familio, 
e la difero inter travalii es nur necesaji 
vigoroza di ero di forco korpal. Ube populo 

es equilibroza ed abundanta, tro multe 
genitar divenos malajo vice bonajo al Stato: 
ube violento nur rare eventas e filii es 
sekura, es mina neceseso—ya nul neceseso 
—por efikiva familio, e la specaligo dil sexui 
relate la bezoni dil filii desaparos. Ni ja 
vidas l’inicio di to mem dum nia propra 
tempo, ed en ta ero futur ol kompletigesos. 
Me devas rimemorigar da vi, to esis mea 
spekulo tatempe. Plu tarde me saveskis, 
quante ol distis de realeso. 

‘Dum ke me ponderis ta kozi, mea atenco 
atraktesis da bela konstruktureto, simila a 
puteo sub kupolo. Me kurte pensis pri la 
stranjeso, ke putei ankore existez, e 
rikomencis mea spekulado. Esis nul grand 
edifici sur la voyo vers la somito dil kolino, 
e pro ke mea marcho-povo, segun semblo, 
esis mirakloza, me balde esis unesmafoye 
sola. Kun stranja sento di libereso ed 
aventuro, me avancis al somito. 

‘Ibe me trovis sidilo ek ul flava metalo 
quan me ne rikonocis, hike ed ibe korodita 
da sorto de rozea rusto, e mi-sufokita da 
mola musko, la brakii gisita e skultita por 
similesar la kapi di grifoni. Me sideskis 
adsur ol, e me regardis larj extenso di nia 
anciena mondo sub la sunkusho di ta longa 
dio. Me nultempe vidabis peijazo tante 

dolca e tante bela. La suno ja sinkabis adsub 
la horizonto e la westo oree flamifis, tushita 
da purpura e karmezina strii horizontal. 
Infre esis la valo di Thames, en qua la fluvio 
esis quale strio ek stalo polisita. Me ja 
parolis pri la grand palaci dissemita tra la 
bunta arbustari, uli ruinita ed uli ankore 
okupata. Hike ed ibe esis blanka od arjentea 
figuro en la dezerta gardeno dil tero, hike 
ed ibe esis l’akuta lineo vertikal di ul 
kupolo od obelisko. Esis nul hegi, nul 
indikaji di proprieto, nul indikaji di 
agrokultivado; la tota tero divenabis 
gardeno. 

‘Tale spektante, me komencis interpretar 
la kozi vidita, e yen la interpreto quan me 
konceptis tavespere. (Plu tarde me 
deskovris, ke me trovabis nur mi-vereso—o 
nur videto di un parto dil vereso.) 

‘Semblis a me, ke me trovabis homaro 
dekadanta. La reda sunkusho incitis me 
pensar pri la sunkusho dil homaro. 
Unesmafoye me kompreneskis stranja 
konsequo dil esforco social quan ni nun 
facas. Ma, kontemplante ol, ol es sat 
logikala konsequo. Forteso rezultas de 
bezono: sekureso estimas febleso. La laboro 
por plubonigar la viv-kondicioni—la vera 
proceso civiliziganta qua sempre plu multe 

sekurigas vivo—atingabis kolmo. Un 
triumfo dil homaro unionita kontre Naturo 
sequabis altra. Kozi qui es nun nur revaji 
divenabis projeti rezolveme atakita e facita. 
E la rekolto esis to quon me vidis! 

‘Komprenende, la nuntempa higieno ed 
agrokultivado es ankore rudimenta. La 
cienco di nia ero atakas nur mikra parto dil 
feldo di morbi homal, ma mem talmaniere 
tre konstante e persistante plugrandigas 
sua labori. Nia agrokultivado e garden- 
kultivado destruktas herbacho nur hike ed 
ibe e kultivas forsan duadek planti salubra, 
lasas la plumulto baraktar por equilibro 
segun oportunajo. Ni plubonigas nia 
preferata planti ed animali—tante kelka de 
li—gradope per projetita selekto; nun nova 
e plu bona persiko, nun vitbero sen semini, 
nun plu dolca e plu granda floro, nun plu 
konvenanta bov-raso. Ni gradope 
plubonigas li, pro ke nia idei es neklara ed 
experimental, e nia savo es tre limitizita; 
anke pro ke Naturo es timida e lenta en nia 
nehabila manui. Uldie to omna esos plu 
bone organizita, e mem plu bone. Yen la 
fluo malgre vortici. La tota mondo esos plu 
inteligenta, plu erudita, e plu kooperiva; 
eventi movos sempre plu rapide vers la 
vinko di Naturo. Line, saje e sorgeme ni 

adjustigos l’equilibro di vivi vejetal ed 
animalal por konvenar a nia bezoni homal. 

£ Ta adjustigo, me dicas, evidente esis 
facita, e bone facita: facita fakte por sempre, 
en la Tempo-spaco trans qua mea mashino 
saltabis. La aero havis nul kulci, la sulo 
havis nul herbachi o fungi; omnube esis 
frukti e flori dolca e delektanta; brilanta 
papilioni flugis adhike ed adibe. L’idealo di 
medicino preventiva esis atingata. Morbi 
esabis extirpita. Me vidis nul traci di irga 
morbi kontagiebla dum mea tota sejorno. E 
me plu tarde dicos a vi, ke mem la procedi 
di putro e dekado esabis profunde afektata 
da ta chanji. 

‘Triumfi social anke esabis facita. Me 
vidis la homaro lojigita en edifici splendida, 
glorioze vestizita, e til lore me ne trovis li 
laboranta. Esis nul indikaji pri konflikto, 
nek social nek ekonomikal konflikto. La 
butiko, l’anunco komercal, trafiko, omna 
aferi qui konstitucas nia mondumo, esis 
foririnta. Esis natural dum ta orea vespero, 
ke me saltez al ideo di paradizo social. La 
problemo di kreskanta populo esabis 
afrontita, me supozis, e la populo cesabis 
kreskar. 

‘Ma kun ta stando-chanjo ne-eviteble 
venas adapto a ta chanjo. Ecepte ke cienco 

biologial es amaso de erori, quo es la kauzo 
di inteligenteso e vigoro homal? Privaco e 
libereso: kondicioni sub qua le agema, le 
forta, e le subtila transvivas e le febla falias; 
kondicioni qui rekompensas l’uniono loyal 
di homi kapabla, prudenteso, pacienteso, e 
rezolvo. E l’institucuro dil familio, e l’emoci 
ganita de ol, la feroca jaluzeso, l’amo a filii, 
devoteso di genitori, ti omna trovis justifiko 
e suporto en la proxima danjeri di le yuna. 
Nun ube esis ta proxima danjeri? U1 
sentimento venas, ed ol kreskos, kontre 
jaluzeso spozal, kontre feroco matral, 
kontre omna sorto de pasiono; olti es nun 
nenecesaji qui deskomfortigas ni, olti es 
sovaja posvivanti, disonanci en vivo rafinita 
ed agreabla. 

£ Me pensis pri la tenueso korpal di ta 
homi, lia manko de inteligenteso, e pri ta 
abundanta ruinegi, e to omna afirmis mea 
kredo ye perfekta vinko di Naturo. Nam pos 
la batalio venas Tranquileso. La homaro 
esabis forta, energioza, ed inteligenta, ed 
uzabis sua abundanta vivozeso por chanjar 
la viv-kondicioni. E nun venis la reakto dil 
chanjita kondicioni. 

‘Sub la nova kondicioni di perfekta 
komforto e sekureso, ta energio senrepoza 
qua es forteso segun ni divenabis febleso. 

Mem dum nia propra ero, ul tendenci e 
deziri olime necesa por travivar es fonto di 
falio. Kurajo korpal ed amo a batalio, 
exemple, ne multe helpas—forsan es mem 
impedi—a civilizito. Ed en stando di 
equilibro korpal e sekureso, povo intelektal 
ed anke korpal ne konvenas. Me opinionas, 
ke dum yari nekontebla esis nul danjero di 
milito o violento solitar, nul danjero de 
bestii, nul morbo marasmiganta qua 
bezonis forteso konstitucional, nul bezono 
laborar. En tala vivo, ti quin ni nomas le 
febla es tam bone equipata kam le forta, ya 
ne plus es febla. Plu bone equipata li ya 
esas, nam le forta es jenita da energio sen 
ekireyo. Sendubite la grand beleso dil edifici 
quin me vidis esis la rezulturo dil lasta ondo 
dil nun senskopa energio dil homaro ante 
ke ol falis aden perfekta harmonio kun la 
kondicioni quin ol subisis—la florifado di ta 
vinko qua kreis la lasta grand paco. Yen la 
fato di energio en sekureso; ol donas su ad 
arto ed ad erotikismo, e pose ad langoro e 
dekado. 

‘Mem ta impulso artal fine mortos— 
preske mortabis en l’Ero quan me vidis. Por 
ornar su per flori, dansar, kantar en la 
sunlumo; yen la restajo dil humoro artal, e 
nulo plusa. Mem to tandem mineskus til 

kontenta neagemeso. Ni es akutigita da la 
grindopetro di doloro e neceseso, e semblis 
a me, ke hike ta odiinda grindopetro esabis 
tandem frakasita! 

‘Stacante en l’obskureso, me pensis ke, 
per ta simpla explikajo me solvas la 
problemo dil mondo—deskovras la tota 
sekretajo di ta homaro delicioza. Posible 
l’obstakli quin li facabis kontre la kresko dil 
populo tro bone sucesabis, e lia nombri 
diminuteskis vice restir fixa. To explikus la 
ruinaji abandonita. Mea explikajo esis tre 
simpla, e sat versimila—quale la plu multa 
teorii nejusta!’ 

§5 


‘Dum ke me stacis e meditis pri ta tro 
perfekta vinko dil homaro, la plena luno, 
flava e giboza, emersis ek induto de lumo 
arjentea en la nordesto. L’infra brilanta 
figureti cesis movar, e sensona strigo 
preterflugis, e me tremis pro la koldeso 
noktal. Me decidis decensar e trovar dormo- 
loko. 

‘Me serchis l’edifico konocata. Mea 
regardo iris al figuro dil Blanka Sfinxo sur 
la latuna piedestalo, qua divenis plu klara 
per la plu brilanta lumo dil luno acensanta. 
Me povis vidar l’arjentea birko apud ol. Ibe 
esis amaso de rododendri, nigra en la pala 
lumo, e la gazoneto. Me itere regardis la 
gazoneto. Stranja dubito koldigis mea su- 
kontenteso. “No,” me ferme dicis a me, “to 
ne es la gazono.” 

£ Ma ol ya esis la gazono. Nam la blanka 
vizajo leproza dil sfinxo afrontis ol. Ka vi 
povas imaginar to quon me sentis, kande ca 
kompreno venis a me? Ma vi ne povas. La 
Tempo-Mashino desaparabis! 

‘Quik quale flogo-stroko trans la vizajo 
venis la posibleso perdir mea propra ero, 
esar senpova en ca stranja nova mondo. La 
pensajo esis reala sento korpal. Me sentis ol 
sizar me ye la fauco ed haltigar mea respiro. 
Pos plusa instanto me subisis timo-pasiono, 
e kuris per grande saltanta pazegi alonge la 
pento. Unfoye me kapavane falis e vundis 
mea vizajo; me perdis nul tempo por 
estanchar la sango, ma saltante staceskis ed 
avankuris, kun varma flueto an la vango e 
mentono. Dum kurar me dicis a me, “Li 
kelke movis ol, kelke tranis ol adsub 
l’arbusti.” Ma me kuris per mea tota forteso. 
Dume, per ta certeso qua ulfoye venas pro 
ecesanta teroro, me savis, ke tala prezunto 
es foleso, instintale savis, ke la mashino es 
movita ultre mea atingo. Mea respirado 
dolorigis me. Me supozas, ke me transiris la 
tota disto del somito dil kolino til la 
gazoneto, du milii, cirkume, ante dek 
minuti. Me ne es yunulo. Me laute 
blasfemis dum kurar pro mea foleso livir la 
mashino, disipis bona respirado per to. Me 

laute kriis, e nulu respondis. Nul ento 
semblis movar en ta mondo lunlumizita. 

‘Kande me atingis la gazono, mea maxim 
mala timi esis realigita. Nul traco dil kozo 
esis videbla. Me sentis me febla e kolda, 
vidante la vakua spaco inter la nigra 
arbusti. Me frenezioze cirkumkuris, quale 
se ol esus celita en angulo, pose abrupte 
haltis. Mea manui tenegis mea hararo. 
Super me esis l’alta sfinxo sur la latuna 
piedestalo, blanka, brilanta, leproza en la 
lumo dil acensanta luno. Ol semblis 
mokante ridetar pro mea desespero. 

£ Me forsan konsolacabus me per supozar, 
ke la hometi pozabis la mashino en ul 
shirmivo por me, se me ne esabus certa pri 
lia nekapableso korpal ed intelektal. To 
konsternis me: me sentis ul povo 
nesuspektata til nun, per l’ago di qua mea 
inventuro desaparabis. Ma me esis certa pri 
un kozo: sen ke ul altra ero produktabis 
olua exakta duplikato, la mashino ne povus 
movar tra tempo. L’adjunto por la leveri— 
me plu tarde demonstros la maniero a vi— 
preventis irgu tushachar ol por ta skopo, 
kande li es forprenita. Ol movesis, e celesis, 
nur en spaco. Ma, ube ol esas? 

‘Me supozas, ke me ulmaniere 

frenezieskis. Me rimemoras violentoze kurir 

tote cirkum la sfinxo aden ed ek l’arbusti 
lunlumizita, e me tresayigis ul blanka bestio 
quan en la febla lumo me supozis esar 
cerveto. Me anke rimemoras, tarde dum la 
nokto, batir l’arbusti per mea pugni til ke 
mea fingrartikli esis lacerita e sangifis pro 
la ruptita brancheti. Singlutante e delirante 
en mento-angoro, me iris al grand petra 
edifico. La grand halo esis obskura, 
silencoza, abandonita. Me glitis sur la 
neplata pavimento, e mispazis an un de la 
malakita tabli, preske ruptis mea tibio. Me 
acendis alumeto e preterpasis la polvoza 
kurteni pri qui me ja naracis a vi. 

‘Ibe me trovis duesma grand halo kovrita 
per kuseni, sur qui forsan duadek de la 
hometi dormis. Me ne dubitas, ke li trovis 
mea duesma aparo sat stranja, me subite 
venis ek l’obskureso silencoza kun bruisi 
neartikulata e kun la flagro e siso dil 
alumeto. Nam li obliviabis pri alumeti. “Ube 
es mea Tempo-Mashino?” me komencis, 
barbuliante quale puero iracoza, e sizis li 
per mea manui e sukusis li l’una a l’altra. 
To evidente esis tre stranj a li. Uli ridis, la 
plumulto aspektis tre pavorigite. Vidante li 
staceskar cirkum me, me komprenis, ke me 
facis tam fola ago kam posibla en ta 
cirkonstanci, per esforcar rivivigar la timo- 

sento. Nam pro lia konduto dial, me supozis 
ke la timo certe obliviesis. 

‘Abrupte me forjetis la alumeto, e 
forfrapante un de la homi, me itere tastis 
trans la grand manjo-chambro aden la 
lunlumo. Me audis krii pro teroro e lia 
pedeti kurar e mispazar adhike ed adibe. Me 
ne rimemoras omno quon me facis dum ke 
la luno reptis adsupre en la cielo. Me 
supozas, ke esis la perdajo ne-expektita qua 
dementigis me. Me sentis me senespere 
separata de mea propra raso—stranj 
animalo en mondo nekonocata. Me 
evidente deliris avane e retroe, kriachis e 
klamis a Deo e Fato. Me havas memorajo di 
fatigo hororinda dum ke la longa nokto 
desesperiganta duris; di serchar ica od ita 
loko neposibla; di tastar inter ruinaji 
lunlumizita e tushar stranj enti en la nigra 
ombri; di fine sternar me sur la tero proxim 
la sfinxo e plorar pro tota mizero. Nulo 
restis ecepte mizero. Pose me dormis, ed 
itere vekinte, esis plena dio, e du paseri 
saltetis cirkum me sur la torfo, atingebla 
per la manuo. 

‘Me rekte sideskis en la fresheso dil 
jornesko, esforcis rimemorar quale me 
adibe venabis, e pro quo me havas tante 
profunda sento di abandono e desespero. 


61 



Pose mea mento klareskis. En la dilumo 
simpla e racional, me povis afrontar mea 
cirkonstanci. Me vidis la sovaja foleso di 
mea deliro noktal, e povis rezonar kun me. 
“Supozez lo maxim mala,” me dicis. 
“Supozez, ke la mashino es tote perdita— 
forsan destruktita. Es mea devo esar kalma 
e pacienta, lernar la vivmaniero di ta homi, 
ganar klar ideo pri la maniero di mea perdo 
e la moyeno obtenar materii ed utensili; por 
ke fine, forsan, me povez fabrikar altra.” To 
esis mea unik espero, povra espero, forsan, 
ma plu bona kam desespero. E fakte, ol esis 
belega e stranja mondo. 

£ Ma probable la mashino esis nur 
forprenita. Omnakaze, me mustis esar 
kalma e pacienta, trovar olua celo-loko, e 
riganar ol per forteso o ruzemeso. E do me 
staceskis e regardis cirkum me, kurioza pri 
ube me povas balnar me. Me esis fatigita, 
rigida, e sordida pro voyajir. La fresheso di 
matino igis me dezirar egala fresheso. Me 
exhaustabis mea emoco. Irante, me ya 
astonesis pro mea intens eciteso hiere 
nokte. Me sorgeme exploris la sulo dil 
gazoneto. Me disipis kelka tempo per vana 
questionado facita, tam bone kam posible, a 
ta hometi qui preterpasis. Li omna faliis 
komprenar mea gesti: uli esis simple 

stupida; uli supozis, ke me jokas, e ridis. 
Mea maxim desfacila tasko esis retenar mea 
manui de lia bela vizaji ridanta. Ol esis fola 
impulso, ma la diablo genitita da timo e 
blind iraco esis desfacile bridagita, ed 
ankore avida profitar de mea perplexeso. La 
torfo donis plu bona konsilo. Me trovis 
kaneleto arachita en ol inter la piedestalo 
dil sfinxo e la traci di mea pedi ube, 
arivinte, me baraktis kun la mashino 
renversita. Esis altra indikaji di forpreno e 
stranja e streta pedtraci quale olti quin me 
supozus esar facita da bradipo. Olti duktis 
mea atenco al piedestalo. Ol esis, quale me 
supozas dicir, ek latuno. Ol ne esis simpla 
bloko, ma tre ornita per profunde framizita 
paneli ambalatere. Me iris e frapetis li. La 
piedestalo esis vakua. Sorgeme explorante 
ta paneli, me deskovris, ke li es nekontinua 
kun la frami. Esis nul ansi o kleftrui, ma 
posible la paneli, se li esus pordi quale 
supozata, esus apertebla de interne. Un 
kozo esis sat klara a me. Nul grand esforco 
mental bezonesis por inferar, ke mea 
Tempo-Mashino esis en ta piedestalo. Ma 
quale ol enirabis esis altra problemo. 

£ Me vidis la kapi di du homi oranjee 
vestizita venar vers me tra l’arbusti e sub ul 
pomieri burjonifanta. Me ridetante turnis 

me a li, e gestis, ke li pluproximeskez. Li 
venis, e me indikante la latuna piedestalo 
esforcis expresar mea deziro apertar ol. Ma 
ye mea unesma gesto vers ol, li kondutis tre 
stranje. Me ne savas quale expresar lia 
mieni a vi. Supozez, ke vi uzus grosiera 
gesto a muliero delikata—el aspektus tale. 
Li foriris quale se li recevabus la maxim 
mala insulto. Me probis dolca hometo 
weranta blanka vesti, kun l’exakte sama 
rezulturo. Ulmaniere, lua konduto igis me 
shamar. Ma quale vi savas, me deziris la 
Tempo-Mashino, e me itere venis a lu. 
Kande lu forturnis su, quale l’altri, mea 
iraco vinkis me. Per tri pazegi me kaptis lu, 
sizis lu ye la laxa parto di lua robo ye la 
kolo, e traneskis lu vers la sfinxo. Lore me 
vidis la hororo e repugno en lua vizajo, e 
subite me liberigis lu. 

£ Ma me ne ja esis vinkita. Me batis la 
latuna paneli per mea pugno. Me supozis, 
ke me audis ulo movetar interne—por esar 
explicita, me opinionis audar sono quale 
ridacho—ma me evidente eroris. Pose me 
prenis stonego del fluvio, e venis e 
martelagis til ke me platigis volvajo skultita 
inter l’ornamenti, e la verdigriso falis kom 
polvatra floki. La delikat hometi, qui 
omnalatere distis de me per un milio, 

evidente audis me batar, ma facis nulo. Me 
vidis sur la kolini amaso de li sekrete 
spektanta me. Fine, varmega e fatigita, me 
sideskis por spektar la loko. Ma me esis tro 
destranquila por longe spektar; me es tro 
Ocidental por longa vigilo. Me povas 
laborar pri problemo dum yari, ma vartar 
neageme dum duadek-e-quar hori—to es 
altra afero. 

‘Pos longa tempo me staceskis e 
senskope marcheskis tra l’arbusti itere vers 
la kolino. “Esez pacienta,” dicis me a me. 
“Se tu deziras itere havar tua mashino, tu 
mustas lasar ta sfinxo repozar. Se li intencas 
forprenar tua mashino, domajar ta latuna 
paneli ne helpos, e se li ne intencas lo, tu 
riganos ol tam balde kam tu demandos ol. 
Sidar inter omna ta kozi nekonocata avan 
tala enigmato es senespera. Tale venos 
monomanio. Afrontez ca mondo. Lernez ol, 
spektez ol, ne tro hastoze konjektez olua 
signifiko. Konkluze, tu trovos indici ad 
omno.” Lore subite la humuro dil situeso 
aparis a me: pensar pri la yari quin me 
spensis per studio e laboro por enirar l’ero 
futura, e nun pri mea anxio-pasiono ekirar 
ol. Me facabis por me la maxim komplexa e 
la maxim senespera kaptilo quam homo 
ultempe facabis. Quankam me ridis pri me 

ipsa, me ne povis haltigar me. Me laute 
ridis. 

‘Dum ke me iris tra la grand palaco, la 
hometi semblante evitis me. Esis forsan 
mea imaginado, o forsan pro ke me batabis 
la latuna pordegi. Ma me esis sat certa pri 
lia evito. Me tamen sorgeme ne montris 
anxio ed abstenis persequar li, e dum un o 
du dii riganis l’olima stando. Me progresis 
segun mea povo en la linguo ed anke pluse 
exploris hike ed ibe. Me od omisis ul 
subtilajo, od la linguo esis ecesante simpla— 
kompozita preske exkluzive ek konkreta 
substantivi e verbi. Semblis esar kelka, o 
nula, vorti abstrakta, o kelk uzo di linguo 
figurizanta. Lia frazi esis kustumale simpla 
ed havis du vorti, e me faliis komunikar o 
komprenar ulo ecepte la maxim simpla 
propozicioni. Me rezolvis forpozar pensaji 
pri mea Tempo-Mashino e la misterio dil 
latuna pordi sub la sfinxo, maxim bone 
posible, til ke mea kreskanta savo duktez a 
li per maniero natural. Ma ul sento, vi 
komprenez, ligis me en cirklo larja de kelka 
milii cirkum mea arivo-punto. 

‘Segun mea percepto, la tota mondo 
montris la sama richeso abundanta kam la 
valo di Thames. De omna kolino klimata me 
vidis la sam abundo di splendid edifici, 

senfine diversa en materii e stili; la sama 
boski de verdaji, la sama boski charjata per 
flori e filik-arbori. Hike ed ibe aquo brilis 
quale arjento, ed plu fore, la lando acensis 
aden kolini blua ed ondatra, e tale desaparis 
aden la sereneso dil cielo. Stranja traito qua 
balde atencigis me esis l’existo di ul ronda 
putei, e semblis a me ke pluri havas grand 
profundeso. Un de li esis apud la voyeto 
acensanta la kolino quan me sequis dum 
l’unesma promenado. Quale l’altri, ol esis 
bordizita per latuno, remarkinde facita, e 
shirmata del pluvo da kupoleto. Sidante 
apud ta putei ed adinfre regardante aden 
l’obskureso dil shakti, me povis vidar nul 
brilo de aquo, nek povis incitar irga reflekto 
per alumeto acendata. Ma en omno me 
audis ul sono: matida sono, tup-tup-tup, 
simile al rotolado di ul motoro; e me 
deskovris, per la flagri di mea alumeti, ke 
kontinua aer-fluo venas del shakti. Pluse, 
me jetis paper-shifono aden un de li; e vice 
lente fluktuar adinfre, ol esis rapide sugita 
del vido. 

£ E pos kurta tempo me ligis ta putei al 
alta turmi qui hike ed ibe stacis sur la penti; 
nam super li ofte esis precize tala flagreto 
en l’aero quala vidita dum dio varmega 
super sun-brulata plajo. Inferante de lo, me 

atingis forta sugesto, ke esas vasta sistemo 
por aerizo subtera, l’importo di qua esis 
desfacile imaginebla. Me unesme tendencis 
ligar ol al aparato higienal di ta homi. To 
esis konkluzo evidenta, ma ol tote eroris. 

‘E nun me mustas konfesar, ke me 
saveskis preske nulo pri la dreni e kloshi e 
transport-moyeni, ed altra tala komforti, 
dum mea tempo en ta reala futuro. En uli de 
ta vizioni pri Utopii e venonta eri quin me 
lektis es vasta quanti de detali pri 
konstrukto, e la maniero social, e tale pluse. 
Ma quankam tala detali es sat facile 
obtenebla kande la tota mondo es en 
l’imaginado, li es tote neacesebla da reala 
voyajanto inter tala realaji quin me ibe 
trovis. Imaginez la naraco pri London quan 
negrulo, recente arivinta de central Afriko, 
retroportus a sua tribuo! Quon lu savus pri 
fervoyo-kompanii, pri movementi social, 
pri telefono e telegraf-kabli, pri la 
paketlivro-kompanio, e mandati e tala kozi. 
Ma ni, adminime, volunte explikus tala kozi 
a lu! E mem de to quon lu saveskabus, 
quante multe lu povus igar sua amiko 
nevoyajinta o komprenar o kredar? Anke 
pensez, quante streta es l’intervalo inter 
negrulo e blankulo di nia propra ero, e 
quante larja es l’intervalo inter me ipsa ed 

olti dil Ora Ero! Me sentis multo quo esis 
nevidita e quo kontributis a mea komforto ; 
ma ecepte general impresuro pri organizo 
automata, me timas, ke me ne povas ofrar 
multo a via menti. 

‘Pri enterigo, exemple, me ne vidis indicii 
di kremaceyi nek irgo simila a tombi. Ma 
venis en mea mento ke posible es tombeyi 
(o kremaceyi) ulube ultre la limiti di mea 
explori. Itere, to esis questiono quan me 
sempre pozis a me, e mea kuriozeso 
komence tote vinkesis pri ol. Ol perplexigis 
me, e me pluse remarkis to quo mem plu 
perplexigis me: semblis esar nul evozi o 
maladi inter ta homi. 

£ Me mustas konfesar, ke mea satisfaco pri 
mea unesma teorii di civilizo automata ed 
homaro dekada ne longe duris. Ma me ne 
povis inventar altri. Yen la desfacilaji. La 
plura palacegi quin me exploris esis nur 
lojeyi, granda manjo-chambri e dormo- 
chambri. Me trovis nul mashinaro, nul sorto 
de aparati. Ma ta homi esis vestizita per 
stofi agreabla qui evidente ultempe bezonas 
remplasesar, e lia sandali, quankam 
neornita, esis sat komplex exempli di 
metalaji. Ta kozi esis ulmaniere fabrikata. E 
la hometi montris nul traco de kreiveso. 
Esis nul butiki, nul laboreyi, nul indikaji di 

importaco. Li pasis la tota tempo per dolce 
ludar, balnar su en la fluvio, mi-ludante 
sexuagar, manjar frukti e dormar. Me ne 
komprenis, quale la socio funcionas. 

‘E pri la Tempo-Mashino: ulo, me ne 
savis quo, tranabis ol aden la vakua 
piedestalo dil Blanka Sfinxo. Pro quo? Me 
tote ne povis imaginar. E ta senaqua putei, 
ta briletanta koloni. Me sentis, ke indico a 
me mankas. Me sentis—quale dicar? 
Supozez, ke vi trovus enskriburo havanta ul 
frazi en bonega e simpla Angla linguo ed, 
inter li, altri ek vorti, mem literi, tote 
nekonocata? Nu, dum la triesma dio di mea 
vizito, tale la mondo di 802.701 prizentis su 
a me! 

‘Anke tadie me amikeskis—kelke. Dum 
ke me spektis ul hometi balnar su en 
neprofunda fluvio, eventis ke un de li 
subisis krampo e drifteskis advale. La chefa 
fluo esis kelke rapida, ma ne tro forta, mem 
por natanto mezvalora. Do to montros a vi 
la stranja febleso di ta enti, kande me dicas, 
ke nulu facis mem mikra esforco salvar la 
feble kriant ento qua dronesas avan li. 
Komprenante lo, me hastoze desvestizis me 
e vadante aden l’aquo ye loko plu advale, 
me kaptis la kompatindeto e sekure tiris el 
al rivo. Poka frotado an la membri balde 

rikonciigis el, e me kontentigesis vidar, ke 
el standas bone ante livar el. Me tante poke 
estimis elua raso, ke me ne expektis 
gratitudo. Pri to, tamen, me eroris. 

‘To eventis matine. Posdimeze rivenante 
al centro di mea exploro, me renkontris 
mea homineto, quale me supozis el: ed el 
aceptis me per delektata krii e donis a me 
girlandego ek flori—evidente facita por me 
e nur por me. Lo sizis mea imagino. Tre 
posible me sentis dezoleso. Omnakaze, me 
esforcis montrar, ke me prizas la donacajo. 
Ni balde kunsidis en petra laubeto e 
konversis precipue per rideti. L’amikaleso 
dil ento emocigis me exakte quale olta di 
puero. Ni transdonis flori l’unu a l’altru, ed 
el kisis mea manui. Me same facis ad el. Me 
esforcis parolar, e saveskis, ke elua nomo es 
Wina, qua, quankam me ne savas la 
signifiko, ulmaniere semblis sat apta. To 
esis la komenco di stranj amikeso qua duris 
dum un semano, e finis—quale me naracos! 

£ E1 esis exakte quale puero. El deziris 
sempre esar kun me. E1 esforcis omnube 
sequar me, e dum mea sequanta voyajo me 
emoceskis pro fatigar el, e fine livar el 
exhaustita e kelke pikante vokanta a me. 
Ma me mustis solvar la problemi di ta 
mondo. Me dicis a me, ke me ne venabis 


71 



aden la futuro por facar flirtado miniatura. 
Ma elua ditreso kande me livis el esis tre 
granda, elua remonstro pro ta livo esis 
ulfoye frenezioza, e me supozas, ke sume 
me havis tam multa trublo kam konsolaco 
pro elua devoteso. Nihilominus, el 
ulmaniere esis grand konsolacajo. Me 
opinionis, ke nur afeciono pueral igis el 
restar kun me. Erste tro tarde me klare 
komprenis, quante me afliktas el kande me 
livas el. Ed erste tro tarde me klare 
komprenis anke to quo el esis a me. Nam 
per nur semblar afecionar, e per montrar 
per elua maniero febla e neutila ke el prizas 
me, ta pupeeto balde igis mea riveni al 
vicineyo dil Blanka Sfinxo preske semblar 
riveni ad hemo; e me regarde serchis por 
elua mikra formeto blanka ed orea tam 
balde kam me transiris la kolino. 

‘Anke de el me saveskis, ke timo ne ja 
livabis la mondo. E1 esis sat sentima en 
dilumo ed el havis la maxim stranja konfido 
a me; nam unfoye, dum fola instanto, me 
minacante grimasis ye el, ed el nur ridis. 
Ma el timegis l’obskureso, timegis ombri, 
timis nigra kozi. Obskureso esis l’unika 
kozo timinda. To esis partikulare pasionoz 
emoco, ed igis me pensar ed observar. Me 
lore deskovris, inter altra kozi, ke ta hometi 

kunvenas en la domegi pos noktesko e 
dormas en turbi. Enirar a li sen lumo esis 
grande timigar li. Me nultempe vidis un de 
li extere, o dormanta sole interne, pos 
noktesko. Ma me ankore esis tala stultulo, 
ke me ne komprenis ta timo-leciono e, 
malgre la ditreso di Wina, me insistis 
dormar for ta homamasi dormanta. 

£ To multe perturbis el, ma fine elua stranj 
afeciono a me vinkis el, e dum kin del nokti 
di nia amikeso, inkluzante l’ultima nokto, el 
dormis kun sua kapo sur mea brakio. Ma 
mea naraco vagas kande me parolas pri el. 
Esis probable en la nokto ante ke me salvis 
el, ke me vekigesis ye jornesko. Me esabis 
destranquila, sonjabis tre desagreable ke me 
dronesas, e ke aktinii tushas mea vizajo per 
sua mola palpili. Me tresayante vekis kun 
stranja sento, ke ul griz animalo jus 
ekhastis la chambro. Me esforcis itere 
dormeskar, ma esis senrepoza e 
deskomfortoza. Esis ta horo obskura e griza 
kande kozi apareskas ek obskureso, kande 
omno es senkolora e klara, ma nereala. Me 
staceskis ed iris aden la grand halo ed 
adextere til la petro-plaki avan la palaco. 
Me pensis, ke me profitez de neceseso, e 
vidos la sunlevo. 

‘La luno kushis su, e la lunlumo mortanta 
e l’unesma paleso dil jorno esis mixita kom 
mi-lumo hororinda. L’arbusti esis inkatre 
nigra, la sulo esis triste griza, la cielo 
senkolora e desgaya. E sur la kolino me 
opinionis, ke me vidis fantomi. Trifoye, 
regardante la rampo, me vidis blanka figuri. 
Dufoye me supozis, ke me vidis solitara 
blanka, simiatra ento qua kelke rapide kuris 
adsupre sur la kolino, ed unfoye me vidis 
grupeto de li portar ul kozo obskura apud la 
ruinaji. Li hastoze movis. Me ne vidis, 
adube li iris. Semblis ke li desaparis inter 
l’arbusti. La jornesko ankore esis nepreciza, 
vi komprenez. Me sentis ta kolda, necerta, 
jornala sento quan vi forsan konocas. Me 
dubitis mea okuli. 

‘Dum ke l’estala cielo plubrileskis, e la 
lumo dil dio venis ed la vivoza kolori itere 
rivenis al mondo, me atencoze regardis la 
peizajo. Ma me vidis nul traci dil blanka 
figuri. Li esis nur enti di mi-lumo. “Li esis 
fantomi,” me dicis; “me es kurioz, de qua 
ero.” Nam stranj ideo di Grant Allen venis a 
mea mento, ed amuzis me. Se omna 
generaciono mortas e livas fantomi, lu 
argumentis, la mondo fine esos tro plena de 
li. Per ta teorio, li divenabus nekontebla pos 
okacent mil yari, ed esis nul miraklo 

samtempe vidar quar de li. Ma la jokajo ne 
satisfacis, e me pensis pri ta figuri dum la 
tota matino til ke la salvo di Wina forpulsis 
li ek mea kapo. Me ligis li neprecize a ta 
blank animalo quan me tresayigis dum mea 
unesma pasionoza sercho di la Tempo- 
Mashino. Ma Wina esis remplaso agreabla. 
Omnakaze, li esis destinata balde plu 
mortale posedar mea mento. 

£ Me supozas, ke me ja dicis, quante plu 
varmega esis la vetero di ta Ora Ero kam la 
nia. Ton me ne povas explikar. Forsan la 
suno esis plu varma, o la tero plu proxim la 
suno. Es kustumal supozar, ke la suno 
future duros kontinue plukoldeskar. Ma 
homi qui ne kustumas pensar pri tala 
spekuladi quala olti dil plu yuna Darwin 
oblivias, ke la planeti fine falos unope aden 
la genitinto. Kande tala katastrofi eventos, 
la suno flamifos per rinovigita energio; e 
forsan ul planeto interna ja sufrabis ta fato. 
Pro irge qua kauzo, la fakto esis, ke la suno 
esis multe plu varmega kam nun. 

‘Nu, dum tre varmega matino—mea 
quaresma matino, me supozas—me serchis 
shirmivo del varmegeso e brilo en ruinajo 
kolosal proxima al domego ube me dormis 
e manjis, e stranjajo eventis. Klimante inter 
ta amasi de masonuri, me trovis streta 

galerio, di qua l’extremajo e fenestri lateral 
esis obstruktita da amasi de roki falinta. 
Kontraste al extera brileso, komence ol 
semblis esar nepenetreble obskura. Me 
tastante eniris ol, nam la chanjo de lumo ad 
obskureso igis kolor-punti jirar avan mea 
okuli. Subite me astonate haltis. Du okuli, 
lumoza pro reflekto dil extera dilumo, 
spektis me del osbkureso. 

‘L’ancien teroro instintal pri sovaja bestii 
venis a me. Me klemis la manui e ferme 
regardis la brilant okuli. Me timis turnar 
me. Lore venis a mea mento la pensajo pri 
la tota sekureso per qua la homaro semblas 
vivar. E me rimemoris ta stranja teroro pri 
obskureso. Kelke vinkante mea timo, me 
avancis per un pazo e parolis. Me konfesas, 
ke mea voco esis rauka e nedominacanta. 
Me extensis un manuo e tushis ulo mola. 
Quik l’okuli adlatere turnesis, ed ulo blanka 
preterkuris. Me pavorante turnis me, e vidis 
stranj e mikra figuro simiatra kurar trans la 
sunlumizata spaco dop me, la kapo infre 
pozita en stranja posturo. Ol balbutis bloko 
granita, shancelis adlatere, e pos instanto 
esis celita en nigra ombro sub altra amaso 
de masonuro ruinita. 

‘L’impresuro esis komprenende neklara; 
ma me savas, ke ol esis matide blanka ed 

havis stranja, grand okuli griz-reda; anke 
esis blonda hari, e blonda pili sur la dorso. 
Ma, quale me dicis, ol iris tro rapide por ke 
me klare videz. Me mem ne povas dicar, 
kad ol kuris per quar pedi, o nur kun 
l’avanbrakii tro abasita. Pos pauzo instantal, 
me sequis ol aden la duesma amaso de 
ruinaji. Me komence ne povis trovar ol; ma 
pos kurta tempo en l’obskureso profunda 
me venis ad un de ta ronda aperturi 
puteatra pri qui me ja dicis, mi-klozita da 
kolono falinta. Subita pensajo venis a me. 
Ka ta Kozo desaparabis aden la shakto? Me 
acendis alumeto ed, adinfre regardante, me 
vidis mikra e blanka ento movanta, havanta 
grand okuli brilanta, qua ferme regardegis 
me dum retretar. To tremigis me. Ol tante 
similesis araneo homal! Ol reptis adinfre an 
la muro, e nun unesmafoye me vidis multa 
metala suportili qui formacis sorto de skalo 
en la shakto. Lore la flamo brulis mea fingri 
e falis ek mea manuo, falante extingesis, e 
kande me acendabis altra alumeto, la 
monstreto desaparabis. 

£ Me ne savas, quante longe me sidis 
regardante aden ta puteo. Nur pos multa 
tempo me sucesis persuadar me, ke ta kozo 
quan me vidabis es homal. Ma gradope la 
vereso venis a me: ke la Homaro ne restabis 

kom un speco, ma diferenciabis a du aparta 
animali: ke ta pueri gracioza dil Supra 
Mondo ne esis l’unika decendanti di nia 
generaciono, ma ke ta paligita, obcena, 
noktala Kozo qua flagrabis avan me esis 
anke heredanto di omna eri. 

‘Me pensis pri la briletanta koloni e pri 
mea teorio pri ventilado subtera. Me 
suspekteskis lia vera importo. E me pensis, 
quon ta Lemuriano facas en mea teorio pri 
organizuro perfekte equilibroza? Quale ol 
relatas l’ociema sereneso dil bela 
Supramondani? E quo es celata adinfre ye 
la fundo di ta shakto? Me sidis an la bordo 
dil puteo e dicis a me ke, adminime, es nulo 
timinda, e ke me mustas decensar por 
serchar la solvuro di ta desfacilaji. Ma me 
tote timis irar! Dum ke me hezitis, du del 
bela Supramondani kurante venis en amor- 
ludo trans la dilumo aden l’ombri. La 
homulo persequis la homino e kurante jetis 
flori ye el. 

£ Li semblis perturbata trovar me, brakio 
an la kolono renversita, regardanta aden la 
puteo. Evidente remarkar ta aperturi esis 
konsiderata kom nejentileso; nam kande me 
indikis ta puteo ed esforcis questionar pri ol 
per lia linguo, li esis mem plu evidente 
perturbata e forturnis su. Ma li interesesis 

pri mea alumeti, e me acendis pluri por 
amuzar li. Me itere questionis pri la puteo, 
ed itere faliis. Do balde me livis li, intencis 
retroirar a Wina por deskovrar to quon me 
povas saveskar de el. Ma mea mento ja jiris; 
mea konjekturi ed impresuri glitis a ca nova 
adjustigo. Me nun havis indico pri 
l’importo di ca putei, dil turmi ventilanta, di 
la misterio dil fantomi: me mem ne 
mencionas la signifiko dil latuna pordegi e 
la fato dil Tempo-Mashino! E tre neprecize 
venis sugesto pri la solvuro dil problemo 
ekonomikal qua perplexigis me. 

‘Yen nova vidpunto. Evidente, ta duesma 
speco dil Homaro esas subtera. Esis tri 
cirkonstanci partikular qui igis me supozar, 
ke olua rar emerso adsur la tero esis la 
konsequo di longe duranta habitado 
subtera. Unesme, la paligit aspekto 
kustumal di multa animali qui habitas 
obskureso—la blanka fishi dil kaverni di 
Kentucky, exemple. E ta grand okuli qui 
reflektas lumo es komuna traiti di kozi 
noktal—remarkez la strigo e la kato. E fine, 
ta semblanta konfuzeso en sunlumo, ta 
hastoza ma tastanta e deshabila fugo vers 
l’obskur ombri, e ta stranja posturo dil kapo 
dum ke ol esis en la lumo—to omna suportis 
la teorio di extrema sentemeso dil retino. 

‘Sub mea pedi, la tero certe esas enorme 
entuneligita, e ta tuneli esas la habiteyo dil 
nova raso. L’existo di shakti ventilanta e 
putei an la rampi di kolini—fakte, omnaloke 
ecepte en la valo dil fluvio—demonstris 
quante universal es olua branchifado. 
Quante natural, takaze, supozar ke esas en 
ta submondo artifical ke tala laboro necesa 
por la komforto dil dilumala raso es facita. 
La nociono esis tante versimila, ke me quik 
aceptis ol, e pluse konjektis quale 
formacesis ca bifurko dil speco homal. Es 
probabla, ke vi anticipas la formo di mea 
teorio, quankam, segun me, me tre balde 
decidis, ke ol tote ne atingis la vereso. 

‘Komence, irante de la problemi di nia 
propra ero, semblis a me esar tote klara, ke 
la gradopa plularjigo di la nuna difero nur 
tempal e social inter la Kapitalisto e la 
Laboristo es la klefo dil tota problemo. 
Sendubite to semblos sat grotesk a vi—e 
tote nekredebla!—ma mem nun existas 
kondicioni qui duktas adibe. Existas 
tendenco uzar subtera spaco por la min 
ornamental bezoni di civilizuro; yen la 
Fervoyo Metropolal en London, exemple, 
yen la nova fervoyi elektrizita, yen la 
subvoyi, yen la laboreyi e restorerii subtera, 
ed olti divenas sempre plu nombroza. 

Evidente, me pensis, ta tendenco kreskis til 
ke Industrio gradope perdabis sua 
heredyuro sub la cielo. Me volas dicar, ke ol 
irabis sempre plu profunde aden sempre plu 
granda fabrikerii subtera, pasis sempre plu 
multa tempo ibe, til la konkluze—! Mem 
nun, laboristo dil Est-end vivas en 
kondicioni tante artifical, ke lu es preske 
separata del naturala surfaco dil tero, ka 
ne? 

‘Anke, la tendenco exkluziva dil plu richa 
homi—sendubite pro la kreskanta rafino di 
lia edukado, e la sempre plu larj abismo 
inter li e la kruda violento dil povri—ja 
duktas al inkluzo, por lia interesti, di grand 
parti dil surfaco teral. Cirkum London, 
exemple, preske la duimo dil plu bela ruro 
es inkluzata kontre intruzo. E ta sam 
abismo plularjigata—pro la longeso e kusto 
dil supera eduko-procedo e la plugrandigita 
posiblaji e tentaji pri rafinita kustumi dil 
richi—igis min frequa ta kambiado inter la 
du klasi, ta avanco per intermariajo qua 
nun lentigas la bifurko di nia speco en du 
linei di stratifo social. Do fine sur la tero 
esos le Havanta, qui serchas plezuro e 
komforto e beleso, e sub la tero esos le 
Nehavanta, la Laboristi qui kontinue 
adaptas su al kondicioni di sua laboro. 

Esante ibe, li sendubite mustas pagar 
lokaco-preco, e ne poke, por la ventilado di 
la kaverni; e se li refuzus, li hungregus od 
esus sufokata pro la debajo. Ti de li qui 
destinesis ad esar mizeroza e rebelema 
mortus; e fine, l’equilibro esante 
permananta, la travivanti divenus tam bone 
adaptita al kondicioni di vivo subtera, e 
maxim posible felica, kam la homi Surtera a 
lia propra. Segun me, la rafinita beleso e 
l’etiolata paleso sat naturale konsequis. 

£ La granda triumfo dil Homaro pri qua 
me sonjabis nun havis altra formo. Ol ne 
esis tala triumfo di eduko etikal e koopero 
general quan me supozabis. Vice lo, me 
vidis reala aristokrataro armizita per 
perfektigita cienco qua explotas til logikala 
konkluzo la sistemo industrial dil nuna 
tempo. Olua triumfo esis ne nur triumfo pri 
naturo, ma triumfo pri e naturo e la 
kunhomi. Me avertas vi, to esis mea teorio 
tatempa. Me havis nul guidisto konvenanta 
en la modeli dil libri Utopiana. Mea 
explikajo forsan es tote nejusta. Me ankore 
opinionas, ke ol es maxim versimila. Ma 
mem per ta supozajo, la civilizuro 
equilibrata tandem atingita evidente longe 
pasabis sua zenito e nun esis profunde 
dekadinta. La sekureso tro perfekta dil 

Surterani duktabis li a lenta dekado, a 
gradopa diminuto di grandeso, forteso, ed 
inteligenteso. Me ja sat klare vidis to. Ton 
quo eventabis al Subterani me ne ja 
suspektis; ma pro to quon me vidabis dil 
Morloki—incidente, to esis la nomo di ta 
enti— me darfis supozar, ke la chanjo dil 
tipo homal esis mem multe plu profunda 
kam en la “Eloi,” la bela raso quan me ja 
konocis. 

‘Pose venis dubiti desquietiganta. Pro 
quo la Morloki prenabis mea Tempo- 
Mashino? Nam me esis certa, ke esis li qui 
prenabis ol. Anke, se l’Eloi es mastri, pro 
quo li ne povas retrodonar la mashino a 
me? E pro quo li tante timis l’obskureso? 
Me questionis, quale me dicis, Wina pri ta 
Submondo, ma itere faliis. Komence el ne 
komprenis mea questioni, e balde refuzis 
respondar. E1 tremis, quale se la temo es 
netolerebla. E kande me insistis, forsan 
kelke krude, el ploreskis. Olti esis l’unika 
lakrimi, ecepte mea propra, quin me vidis 
en ta Ora Ero. Vidante li, me abrupte cesis 
pensar pri la Morloki, e nur suciis forigar ta 
signi dil heredo homal del okuli di Wina. E 
tre balde el ridetis e klakigis la manui, 
kande me solene acendis alumeto.’ 

§6 


‘Forsan lo semblus stranja a vi, ma du dii 
pasis ante ke me povis agar segun la nove 
trovit indico per maniero advere justa. Me 
sentis stranja repugno pri ta korpi palega. 
Li havis exakte la mi-blankigita koloro dil 
vermi e kozi quin on vidas konservita en 
alkoholo en muzeo zoologial. E tushite, li 
esis nauzeigive kolda. Probable mea 
repugno esis pro l’influo simpatioz dil Eloi, 
di qui la repugnon pri la Morloki me nun 
kompreneskis. 

£ Me ne bone dormis dum la sequanta 
nokto. Probable mea saneso esis kelke 
desordinita. Me opresesis da perplexeso e 
dubito. Unfoye o dufoye me sentis intensa 
timo por qua me ne povis perceptar ul 
kauzo. Me rimemoras, ke me senbruise 
reptis aden la grand halo ube la hometi 
dormis en lunlumo—tanokte Wina esis kun 

li—ed esis kalmigita da lia prezenteso. Venis 
en mea mento, mem lore, ke pos kelka dii la 
luno aparos kom quarimo e la nokti esos 
obskura, e l’apari di ta enti desagreabla de 
sube, ta Lemuriani blankigita, ta nova 
bestietachi qui remplasabis l’olima 
bestietachi, forsan plu abundos. E dum la 
du dii me havis l’emoco destranquila di ta 
qua evitas devo ne-evitebla. Me esis certa, 
ke me nur riganus la Tempo-Mashino per 
audacoze penetrar ta misterii subtera. Ma 
me ne povis afrontar la misterio. Se me 
havus kompano, la situeso diferus. Ma me 
esis tante hororinde sola, e mem decensar 
en l’obskureso dil puteo terorigis me. Me ne 
savas, ka vi komprenas mea emoco, ma me 
nultempe sentis me esar sekura. 

‘Esis forsan ta destranquileso, ta 
nesekureso, qui incitis me irar sempre plu 
fore dum expedicioni exploranta. Irante 
sudweste vers la plu alta ruro nun nomizita 
Combe-foresto, me fore observis, vers 
Banstead dil XlXma yarcento, vasta verda 
konstrukturo qua diferis en karaktero de 
irgo ja vidita. Ol esis plu granda kam la 
maxim grand palaci o ruinaji quin me 
konocis, e la fasado aspektis Orientale: ol 
havis la brilo, anke la pale verda nuanco, 
kelke blu-verda, di ul sorto de porcelano 

Chiniana. Ca diferant aspekto sugestis 
diferant uzo, e me deziris avanirar ed 
explorar. Ma la dio venis a sua fino, e me 
vidis la loko pos longa e fatiganta promeno; 
do me decidis ajornar l’aventuro til la 
sequanta dio, e retroiris al acepto e karezi di 
mikra Wina. Ma sequantamatine me sat 
klare perceptis, ke mea kuriozeso pri la 
Palaco ek Verda Porcelano esis su-dupigo 
por kapabligar me evitar dum plusa dio ta 
experienco qua pavorigas me. Me rezolvis, 
ke me decensos sen plusa tempo-disipo, e 
frumatine iris vers la puteo proxim la 
ruinaji granita ed aluminia. 

‘Mikra Wina kuris kun me. El dansis 
apud me til la puteo, ma vidante me 
inklinar me adsuper ol ed adinfre regardar, 
el semblis stranje konsternata. “Adio, mikra 
Wina,” me dicis, e kisis el; e forpozante el, 
me tasteskis trans la parapeto serchante la 
suportili. Kelke hastoze, me devas konfesar, 
nam me timis, ke mea kurajo falios! 
Komence el astonate spektis me. Pose el tre 
kompatinde kriis, e kurante a me, tiris me 
per sua manueti. Me supozas, ke elua opozo 
kurajigis me avancar. Me forsukusis el, 
forsan kelke bruske, e pos plusa instanto 
me esis en la guturo dil puteo. Me vidis elua 
vizajo angoranta trans la parapeto, e ridetis 

por kurajigar el. Lore me mustis adinfre 
regardar la nestabila suportili quin me 
tenis. 

£ Me mustis decensar en shakto longa de 
cirkume sisacent futi. La decenso esis facita 
per metala stangi salianta del muri dil 
puteo, ed olti esante adaptita al bezoni di 
ento multe plu mikra e plu lejera kam me, 
me esis rapide jenita e fatigita dal decenso. 
E ne nur fatigita! Un de la stangi subite 
flexesis sub mea pezo, e preske ociligis me 
aden la suba obskureso. Dum instanto me 
pendis per un manuo, e pos ta experienco 
me ne plus audacis repozar. Quankam mea 
brakii e dorso balde akute doloris, me duris 
decensar en l’eskarpa truo tam rapide kam 
posible. Regardetante adsupre, me vidis 
l’aperturo, mikra blua disko, en qua stelo 
esis videbla, e la kapo di mikra Wina 
aspektis quale ronda nigra saliajo. La 
pulsanta sonado di mashino plu lauteskis e 
plu opresis. Omno ecepte ta mikra disko 
supera esis profunde obskura, ed itere 
regardante adsupre, me vidis, ke Wina 
desaparabis. 

‘Me agoniis pro deskomforto. Me pensis 
pri itere acensar la shakto e lasar la Subtero 
repozar. Ma mem pensante lo, me duris 
decensar. Tandem, kun intens alejo, me 

neklare vidis proximeskar, addextre 
distanta per futo de me, streta trueto en la 
muro. Me ociligis me aden ol, e trovis, ke ol 
es l’aperturo di streta tunelo horizontal en 
qua me povas sternar me e repozar. En 
oportun instanto. Mea brakii doloris, mea 
dorso havis krampo, e me tremis pro la 
longa pavoro pri falar. Ultre lo, l’obskureso 
sencesa afliktis mea okuli. La aero esis 
plena de la pulso e zumo di mashinaro qua 
pumpas aero aden la shakto. 

£ Me ne savas, quante longe me jacis. Me 
vivacigesis da mola manuo qua tushas mea 
vizajo. Tresaye sideskante en l’obskureso, 
me sizis mea alumeti ed hastoze acendis un 
de li, e vidis tri squatanta blanka enti simila 
a ta quan me vidabis surtere en la ruinajo. 
Li hastoze retretis del lumo. Habitante en to 
quo semblis a me esar obskureso 
nepenetrebla, lia okuli esis nenormale 
grandega e sentema, quale la pupili dil fishi 
abisal, e li sammaniere reflektis la lumo. Me 
ne dubitas, ke li povis vidar me en ta 
senluma obskureso, e li tote ne semblis 
timar me, ecepte mea lumo. Ma tam balde 
kam me acendis alumeto por vidar li, li quik 
fugis, desaparis aden obskura kanali e 
tuneli, de qui lia okuli maxim stranje brilis 
ye me. 

‘Me esforcis vokar li, ma lia linguo 
evidente tote diferis de olta dil homi 
Surteran; do me abandonesis a mea propra 
esforci senhelpa, e la pensajo, ke me fugez 
ante explorar, ja esis en mea mento. Ma me 
dicis a me, “Tu nun mustas,” e tastante 
alonge la tunelo, me audis, ke la bruiso di 
mashinaro plulauteskis. Balde la muri 
forfalis, e me venis aden grand libera spaco, 
ed acendante plusa alumeto, me vidis, ke 
me enirabis vasta kaverno vultizita qua 
extensas su aden tota obskureso ultre mea 
lumo. Me vidis nur tam multe kam on 
povas vidar per flamo di alumeto. 

‘Mea memoro es komprenende nepreciza. 
Grand formi quala mashinegi aparis del 
obskureso e jetis nigra ombri groteska en 
qua Morloki fantomatra shirmis su de la 
brilo. La loko, incidente, esis tre male 
aerizita ed opresanta, e la febla odoro di 
sango nove varsita esis en la aero. Plu fore 
along la vidajo central esis tableto ek 
blanka metalo, kovrita per to quo aspektis 
simile a repasto. La Morloki irgakaze esis 
karnivora! Mem tatempe, me rimemoras, 
me esis kurioza pri qua animalego 
transvivabis por furnisar la red karno quan 
me vidis. Ol esis tre neklara: l’opresant 
odoro, la grand formi sensignifika, l’obcena 

figuri en l’ombri, qui nur vartis ke 
l’obskureso itere venez a me! Lore 
l’alumeto base brulis e pikis mea fingri, e 
falis, tordita red makulo en la nigreso. 

‘De pos ta tempo me pensis, quante male 
equipata me es por tal experienco. Startante 
la Tempo-Mashino, me komencabis per 
l’absurda supozajo, ke la homi dil Futuro 
certe esos plu avancinta kam ni per omna 
lia aparati. Me venabis sen armi, sen 
medikamenti, sen irgo por fumar—ulfoye 
me terorinde deziregis tabako!—mem sen 
sat multa alumeti. Se me nur pensabus pri 
Kodak-fotografilo! Me povabus flagrante 
kaptar ta videto dil Subtero dum un 
sekundo ed explorar ol senhaste. Ma me ibe 
stacis kun nur ta armi e povi per qui Naturo 
equipabis me—manui, pedi, e denti; olti, e 
quar alumeti qui ankore restis. 

‘Me timis avancar adinter ta mashinaro 
en l’obskureso, e nun per mea lasta lumo- 
flagro me deskovris, ke mea provizuro de 
alumeti es diminutita. Til ta instanto me 
tote ne supozabis, ke es necesa sparar oli, e 
me disipabis preske la duimo dil buxedo por 
astonar la Surterani, por qui fairo es novajo. 
Nun, quale me dicis, me havis nur quar 
restanta, e dum ke me stacis en l’obskureso, 
manuo tushis la mea, magra fingri palpis 

mea vizajo, e me perceptis stranj odoro 
desagreabla. Me supozis, ke me audas la 
respirado di amaso de ta terorinda enteti 
cirkum me. Me sentis, ke l’alumet-buxo es 
dolce tirita de mea manuo, ed altra manui 
tiretas mea vesti. La sento, ke ta enti 
nevidita exploras me, esis nedeskripteble 
desagreabla. La subita kompreno pri mea 
nesavo pri lia pensado e facado vivoze venis 
a me en l’obskureso. Me klamis a li maxim 
laute posible. Li fortresayis, e pose me 
sentis, ke li itere pluproximeskas. Li plu 
audacoze sizis me, susuris stranja soni l’una 
a l’altra. Me violentoze trepidis, ed itere 
klamis—kelke rauke. Tafoye li ne esis tante 
serioze tresayigita, e li facis stranja rid- 
bruiso dum retrovenar. Me konfesas, ke me 
hororinde timis. Me rezolvis acendar altra 
alumeto ed eskapar per la protekto di olua 
flamo. Me facis lo, e plulongigante la flamo 
per paper-shifono de mea posho, me 
retretis al streta tunelo. Ma me apene 
enirabis ol kande mea lumizilo esis 
extingita, ed en l’obskureso me audis la 
Morloki susurar quale vento inter folii, e 
batetar quale pluvo kande li hastis vers me. 

‘Pos instanto me esis sizata da plura 
manui, ed es nedubitenda, ke li esforcis 
retroe tranar me. Me acendis plusa alumeto 

ed ociligis ol avan lia vizaji dazlata. Vi 
povas apene imaginar, quante nauzeiganta 
e nehomal li aspektis—ta pala, senmentona 
vizaji e granda, senpalpebra, rozea-griz 
okuli!—regardegante blinde e perplexe. Ma 
me ne restis por regardar, me certigas da vi: 
me itere retretis, e kande mea duesma 
alumeto finis, me acendis la triesma. Ol 
preske parbrulabis kande me atingis 
l’aperturo aden la shakto. Me jacis adsur la 
bordo, nam la pulsado dil granda suba 
pumpilo vertijigis me. Lore me tastis 
adlatere serchante la saliant suportili, e 
facante lo, mea pedi esis kaptita de dope, e 
me esis violentoze retroe tranita. Me 
acendis mea lasta alumeto ... ed ol quik 
extingesis. Ma me nun tenis la suportili e, 
violentoze pedfrapante, me liberigis me del 
teno dil Morloki e rapide decensis en la 
shakto, dum ke li restis regardante e 
palpebragante ye me: ecepte un mizerozeto 
qua kelkete persequis me, e preske kaptis 
mea boto kom konquestajo. 

‘Ta klimo semblis a me senfina. En la 
lasta duadek o triadek futi, nauzeo mortal 
atakis me. Me havis grand desfacileso 
retenar mea teno. La lasta futi esis terorinda 
lukto kontre ta febleso. Plurfoye mea kapo 
vertijis, e me sentis quaze falor. Tandem, 

tamen, me ulmaniere transiris la bordo dil 
puteo, e shancelis ek la ruinajo aden la 
sunlumo blindiganta. Me falis adsur mea 
vizajo. Mem la sulo odoris dolce e pure. Me 
rimemoras, ke Wina kisis mea manui ed 
oreli, e me rimemoras la voci di altra Eloi. E 
dum kelka tempo, me esis senkoncia.’ 

§7 


£ Ya nun me semblis esar en plu mala stando 
kam antee. Til nun, ecepte dum l’angoro dil 
nokto pro perdir la Tempo-Mashino, me 
sentabis espero subtenanta final eskapo, ma 
ta espero esis shanceligita da ta nova 
deskovraji. Til nun me nur supozabis me 
esar impedata dal simpleso infantal dil 
hometi, e da ul forci nekonocata quin me 
nur bezonas komprenar por vinkar; ma esis 
tote nova elemento en la nauzeiganta 
qualeso dil Morloki—ulo nehomal e 
maligna. Me instintale abominis li. Antee 
me sentabis same kam sentus homo falinta 
aden foso; me suciis nur la foso e quale 
ekirar ol. Nun me sentis me esar bestio en 
kaptilo, e l’enemiko balde venos. 

‘L’enemiko timata forsan surprizos vi. Ol 
esis l’obskureso dil nova luno. Wina igis me 
pensar lo per komence nekomprenebla 

komenturi pri l’Obskura Nokti. Nun ne esis 
tro desfacila problemo konjektar quon 
signifikis l’Obskura Nokti. La luno 
deskreskas: omnanokte esis plu longa 
intervalo di obskureso. E me nun kelkete 
komprenis adminime la kauzo dil timo dil 
hometi Surterana pri l’obskureso. Me esis 
neprecize kurioza, qua infameson maligna 
la Morloki facas sub la nova luno. Me esis 
sat certa, ke mea duesma hipotezo tote 
eroris. La homi Surterana forsan olime 
esabis l’aristokrati favorata, e la Morloki lia 
servisti mashinatra; ma lo longatempe 
forpasabis. La du speci qui rezultis del 
evoluciono dil homaro glitis adinfre vers, o 
ja atingabis, tote nova relati. L’Eloi, quale la 
reji Carolingiana, dekadabis a nur bela 
frivoleso. Li ankore posedis la tero pro 
tolero: pro ke la Morloki, subteral dum 
generacioni nekontebla, tandem trovis la 
dilumizita surfaco esar netolerebla. E la 
Morloki fabrikis lia vesti, me inferis, ed 
entratenis li segun lia bezoni kustumal, 
forsan pro la transvivo di olima servo- 
kustumo. Li facis lo quale stacanta kavalo 
gratas per la hufo, o quale homo juas 
mortigar animali kom sporto: pro ke ancien 
e foririnta necesaji impresabis to an 
l’organismo. Ma evidente l’olima ordino 

esis ja partale renversita. La Nemesis dil 
delikata enti rapide advenas. Multa eri ante 
ta tempo, mili de generacioni ante ta tempo, 
la homaro forpulsabis olua frato ek 
komforto e sunlumo. E nun ta frato 
retrovenas—chanjita! L’Eloi ja komencis 
rilernar un leciono antiqua. Li rikonocis 
Timo. E subite venis en mea mento la 
memorajo dil karno quan me vidabis en la 
Submondo. Esis stranja, quale ol flotacis 
aden mea mento: ne-evitata, quale on dicas, 
per la fluo di mea meditado, ma venante 
preske quale questiono de extere. Me 
esforcis rimemorar la formo dil karno. Me 
neklare sentabis ulo familiara, ma ne povis 
komprenar ol tatempe. 

£ Ma irge quante senpova esis la hometi 
koram lia Timo misterioz, me esis altre 
fabrikita. Me venis de ca nia ero, ca matura 
floro dil raso homal, kande Timo ne 
paralizas e misterio perdas sua terori. Me 
adminime defensos me. Sen plusa ajorno, 
me decidis facar armi por me e trovar 
sekura loko ube me povos dormar. Havante 
tala refujeyo kom stabeyo, me povos 
afrontar ca stranja mondo kun kelka su- 
konfido, quan me perdabis komprenante a 
qua enti me esis noktale expozita. Me 
supozis, ke me nultempe itere dormeskos til 

ke mea lito esez sekura de li. Me trepidis 
pro hororo pensante quale li ja explorabis 
me. 

‘Posdimeze me vagis alonge la valo di 
Thames, ma trovis nulo qua prizentesis a 
me kom neacesebla. Omna edifici ed arbori 
semblis esar facile enirebla por klimeri 
tante habila, quala la Morloki, konsidere lia 
putei. Ma l’alta pinakli dil Palaco ek Verda 
Porcelano e la brilo polisita di olua muri 
revenis en mea mento; e tavespere, 
portante Wina quale infanto sur mea 
shultro, me iris adinter la kolini vers la 
sudwesto. La disto, me kalkulis, esis sep od 
ok milii, ma fakte ol esis preske dek-e-ok. 
Me unesme vidabis la loko dum humida 
posdimezo kande disti es dupigante 
diminutita. Pluse, la talono di un de mea 
shui esis desligita, e klovo venis tra la suolo 
—li esis antiqua shui komfortoza quin me 
weras endome—do me ja klaudikis. Ed esis 
ja longe pos sunkusho kande me vidis la 
palaco, nigra silueto avan la pale flava cielo. 

‘Wina esabis grandege delektata kande 
me komencis portar el, ma pos kelka tempo 
el deziris me depozez el, e kuris apud me, 
kelkafoye forkurante adlatere por koliar 
flori por pozar aden mea poshi. Mea poshi 
sempre perplexigis Wina, ma el tandem 

konkluzabis, ke oli es sorto de vazo baroka 
por dekorajo floral. Adminime, el uzis li por 
tala skopo. E to rimemorigas ulo da me! 
Chanjante mea vestono, me trovis...’ 

La Tempo-Voyajero pauzis, pozis manuo 
aden sua posho, e taceme pozis du flori 
velkinta, ne dessimila a tre granda blanka 
malvi, adsur la tableto. Pose lu rikomencis 
sua naraco. 

‘Dum ke la silenco vesperal reptis trans 
la mondo e ni avaniris trans la kolmo dil 
kolino vers Wimbledon, Wina fatigesis e 
deziris retroirar al domo ek griza petro. Ma 
me indikis la fora pinakli dil Palaco ek 
Verda Porcelano, e sucesis igar el 
komprenar, ke ni serchas refujeyo ibe de 
elua Timo. Ka vi konocas ta grand pauzo 
qua venas ante krepuskulo? Mem la brizo 
haltas en l’arbori. Segun me, expekto 
sempre es en la tranquileso vesperal. La 
cielo es klara, fora, e vakua ecepte kelka 
strii horizontal en la lumo dil sunkusho. 
Nu, tanokte l’expekto esis kolorizita da mea 
timi. En ta obskura kalmeso, mea sensi 
semblis preternorme akutigita. Me 
imaginis, ke me mem povas sentar la 
vakueso dil sulo sub mea pedi: ya povis 
preske vidar tra ol la Morloki sur lia 
formikeyo irar adhike ed adibe e vartante 

l’obskureso. Pro l’eciteso me imaginis, ke li 
konsideras mea invado dil tuneli kom milit- 
deklaro. E pro quo li forprenabis mea 
T empo-Mashino? 

‘Do ni avaniris en la tranquileso, e la 
krepuskulo divenis nokto. La klara bluo dil 
disto paleskis, e la steli unope aparis. La 
tero obskureskis e l’arbori nigreskis. La timi 
di Wina ed elua fatigeso kreskis. Me levis el 
en mea brakii e parolis ad el e karezis el. 
Dum ke l’obskureso pluprofundeskis, el 
pozis sua brakii cirkum mea kolo, e 
klozante l’okuli, forte presis sua vizajo an 
mea shultro. Tale ni iris adinfre per longa 
pento aden valo, ed ibe en la neklareso me 
preske marchis aden rivereto. Me travadis 
ol, ed acensis l’altra rivo dil valo, 
preterpasis plura dorm-domi, e statuo—di 
Eauno, e simila figuro, sen la kapo. Anke 
hike esis akacii. Til nun me vidabis nula 
signo pri la Morloki, ma ankore esis frua 
nokto, e la plu obskur hori ante la levo dil 
anciena luno ne ja venabis. 

‘Del somito dil nexta kolino me vidis 
densa foresto larja e nigra avan me. Me 
hezitis. Me vidis nul fino di ol, sive addextre 
sive adsinistre. Latigite—mea pedi precipue 
multe doloris—me sorgeme forpozis Wina 
de mea shultro, e sideskis adsur la sulo. Me 

ne plus vidis la Palaco ek Verda Porcelano, 
e dubitis pri la direciono. Me regardis aden 
la denseso dil foresto e pensis pri to quon ol 
povus celar. Sub ta dens intrikajo de 
branchi, on ne povus vidar la steli. Mem se 
esus nul altra danjero celata—danjero pri 
qua me ne deziris liberigar mea imagino— 
ankore esus radiki kontre qui me povus 
butar e trunki kontre qui me povus 
kolizionar. Me anke esis tre fatigita pos 
l’eciteso dil dio; do me decidis ne probar ol, 
e pasar la nokto sur la kolino. 

‘Wina, me joyis vidar, dormis. Me 
sorgeme kovris el per mea vestono, e 
sideskis apud el por vartar la levo dil luno. 
La kolino esis tranquila e dezerta, ma ek la 
nigreso dil foresto de tempo a tempo venis 
bruiso di vivanti. Super me brilis la steli, 
nam la nokto esis tre klara. Me sentis sorto 
de komforto amikal pro lia cintilifado. 
Omna stelari antiqua esis foririnta del cielo, 
tamen: ta lenta movado neperceptebla dum 
cent vivi homal longatempe ante nun ri- 
aranjabis li aden grupi nefamiliara. Ma la 
Lakto-voyo, semblis a me, ankore esis la 
sama bandolero ragoza ek stel-polvo kam 
olime. Adsude (segun me) esis reda stelo tre 
brilanta qua esis nova a me: ol esis mem plu 
splendida kam nia propra verda Sirius. Ed 

inter omna ta lum-punti cintilifanta, un 
planeto benigne e fideme brilis quale la 
vizajo di old amiko. 

‘Dum ke me regardis ta steli subite 
diminutis mea propra chagreni ed omna 
graveso di vivo teral. Me pensis pri lia 
movo del pasinto nekonocata al futuro 
nekonocata. Me pensis pri la grand ciklo 
precesional quan la ter-polo facas. Nur 
quaradekfoye ta silencoza revoluciono 
eventabis dum omna yari quin me trairabis. 
E dum ta kelka revolucioni omna agi, omna 
tradicioni, l’organizuri komplexa, la 
nacioni, lingui, literaturi, esperi, mem la 
memoro dil Homaro, segun mea savo, esis 
forbalayita de existo. Vice to esis ta enti 
frajila qui obliviabis lia alta ancestraro, e la 
blanka Kozi pri qui me pavoris. Pose me 
pensis pri la Grand Timo inter ta du speci, 
ed unesmafoye, kun subita trepido, venis la 
klara kompreno pri to quo esis la karno 
quan me vidabis. Ma to esis tro hororinda! 
Me regardis Wina dormante apud me, elua 
vizajo blanka e stelatra sub la steli, e quik 
forsendis ta pensajo. 

‘Tra ta longa nokto me evitis tam bone 
kam posible pensar pri la Morloki, e 
distraktis mea mento per imaginar, ke me 
povas trovar traci dil olima stelari en la 

nova konfuzeso. La cielo restis tre klara, 
ecepte un o du nubi. Sendubite me plurfoye 
dormetis. Dum mea vigilo venis paleso en 
la cielo estal, quale reflekturo di ul fairo 
senkolora, e l’olda luno levis su, dina e 
blanka. E proxime dop ol por rajuntar e 
vinkar ol venis la jornesko, komence pala, 
pose divenanta rozea e varma. Nul Morloki 
proximeskabis a ni. Fakte, me tanokte vidis 
nulu de li sur la kolino. E pro la konfido di 
dio rinovigita, mea timo preske semblis esir 
desracional. Me staceskis e trovis, ke mea 
pedo havanta la desligita talono bufis ye la 
pedokolo e doloris ye la talono; do me itere 
sideskis, desmetis mea shui, e forjetis li. 

‘Me vekis Wina e ni eniris la foresto, nun 
verda ed agreabla vice nigra e minacanta. 
Ni trovis frukti por dejunar. Ni balde 
renkontris altra eleganti qui ridis e dansis 
en la sunlumo quale se es nul nokto en 
naturo. Ma me itere pensis pri la karno 
quan me vidabis. Me nun esis certa ek quo 
ol esas, e de la fundo di mea kordio me 
komparis ta lasta febla rivereto del grand 
inundo homal. Evidente, ultempe dum la 
Longa Pasinto di dekado homal, la nutraro 
dil Morloki exhaustesis. Posible li manjabis 
rati e tala bestietachi. Mem nun homi es tre 
min bone judikanta ed exkluzanta pri sua 

nutraro kam olime—tre min multe kam irga 
simio. Olua prejudiko kontre karno homal 
ne es instinto profunda. Do, ta filii nehomal 
dil homaro—! Me esforcis konsiderar to per 
vidpunto ciencal. Konkluze, li esis min 
homal e plu fora kam nia ancestri kanibala 
de triamil o quaramil yari ante nun. E 
l’inteligenteso qua tormentabus li pro to es 
foririnta. Pro quo destranquiligar me? Ta 
Eloi es nur grasigita bovi quin la formikatra 
Morloki konservas e spolias—probable 
edukas. E yen Wina dansante apud me! 

£ Me esforcis gardar me del venanta 
hororo per konsiderar ol kom puniso 
rigoroza por egoismo homal. La homaro 
esabis kontenta vivar luxoze e delektar su 
pri la labori di sua kunhomi, la homaro 
prenabis Neceseso kom signovorto, e fine 
Neceseso retrovenabis. Me mem probis 
desestimo Carlyle-atra a ta mizeroz 
aristokrataro dekadanta. Ma ca posturo 
mental esis neposibla. Irge quante grand 
esis lia degenero intelektal, l’Eloi restis tro 
homal en formo por ne pretendar mea 
simpatio ed igar me esar partoprenanto en 
lia degenero e lia Timo. 

‘Tatempe me havis tre neklar idei pri to 
quon me devas facar. Unesme me mustis 
ganar ul sekura refujeyo, e fabrikar tal armi 

metala o petra quin me povas. Ta neceseso 
esis nemediata. Pose, me esperis obtenor 
ulo por facar fairo, por havar l’armo di 
torcho pronta, nam nulo altra, me savis, 
esus plu efikiva kontre ta Morloki. Pose me 
deziris facar ulo por frakasar la latuna pordi 
sub la Blanka Sfinxo. Me pensis pri arieto. 
Me konvinkesis, ke se me povus enirar tra 
ta pordi e portar brilanta flamo, me 
deskovrus la Tempo-Mashino ed eskapus. 
Me ne povis supozar, ke la Morloki es sat 
forta por adfore movir ol. Me decidis portar 
Wina kun me a mea propra ero. E pensante 
pri tala projeti, me iris vers l’edifico quan 
mea kaprico selektabis kom nia domo.’ 

§8 


‘Proximeskante ad ol ye dimezo, me trovis 
la Palaco ek Verda Porcelano abandonita e 
krulanta. Nur ragoza traci di vitro restis en 
la fenestri, e grand plaki dil verda fasado 
forfalabis del metala framo korodita. Ol tre 
alte situesis sur torfa planajo, ed adnordeste 
regardante ante enirar, me surprizesis vidar 
grand estuario, o mem rivereto, ube olim, 
segun mea judiko, esis Wandsworth e 
Battersea. Me lore pensis—ma nultempe 
sequis ta pensajo—pri to quo eventabis, od 
eventas, inter l’enti dil maro. 

‘Per exploro la materio dil Palaco montris 
su kom porcelano, ed an la fasado me vidis 
enskriburo en literi nekonocata. Me kelke 
fole supozis, ke Wina helpos me interpretar 
olta, ma nur saveskis, ke l’ideo di skribo 
nultempe venabis ad el. El sempre semblis a 
me, me supozas, esar plu homal kam el 


105 



esas, forsan pro ke elua afeciono esis tante 
homal. 

‘Ultre la grand pordi—apertita e ruptita— 
vice la halo kustumal ni trovis longa galerio 
lumizita da multa fenestri lateral. L’unesma 
regardeto rimemorigis da me muzeo. La 
pavimento karelizita esis dense polvoza, e 
remarkinda rango de divers objekti esis 
velizita per la sama griza materio. Me 
perceptis to quo esis evidente la basa parto 
di grandega skeleto qua stranje e magre 
stacis en la centro dil halo. Me rikonocis 
per l’obliqua pedi ke ol es ul bestio 
exterminita, simila al Megaterio. La kranio 
e la supra osti jacis apud ol en la densa 
polvo, ed en un loko ube la pluvo falabis tra 
trueto en la tekto, la skeleto ipsa erodesis. 
Plu avane en la galerio esis la grandega 
barelo skeletal di Brontosauro. Mea 
hipotezo pri muzeo konfirmesis. Irante 
adlatere, me trovis to quo semblis esar 
tabularo inklinanta, e forbrosinte la densa 
polvo, me trovis la familiara vetrini di nia 
propra ero. Ma li esis evidente aerespruva, 
quon montris la bona prezervo di ul 
kontenaji. 

‘Evidente ni stacis en la ruinaji di ul 
olima Sud-Kensington! Semblante, hike esis 
la Halo Paleontologial, e tre splendida fosil- 

expozeyo ol evidente esabis, quankam la 
dekado-procedo (qua esabis ne-eviteble nur 
kurtatempe fortenita, e qua, pro l’extermino 
di bakterii e fungi, perdabis nonadek 
centimi di sua forco) ankore laboris per 
extrema certeso ma extrema lenteso kontre 
omna ta trezori. Hike ed ibe me trovis traci 
dil hometi en rara fosili pecetigita od 
pendanta de kordeti sustenata da kani. Ed 
ul vetrini esabis forprenita—dal Morloki, 
me supozis. La loko esis tre silencoza. La 
densa polvo mutigis nia pedpazi. Wina, qua 
rulabis ekino sur la inklinanta vitro-karelo 
di vetrino, balde venis a me, dum ke me fixe 
cirkumregardis, e tre kalme prenis mea 
manuo e stacis apud me. 

‘Komence me tante surprizesis da ta 
monumento anciena di ero intelektal, ke me 
ne pensis pri la posibleso ofrata da ol. Mem 
mea anxio pri la Tempo-Mashino kelke 
retretis de mea mento. 

‘Segun evaluo dil grandeso dil edifico, ta 
Palaco ek Verda Porcelano kontenis multe 
plu multo kam Galerio Paleontologial; 
forsan galerii historial; forsan mem 
biblioteko! Segun me, adminime pro mea 
nuna cirkonstanco, olti esus vaste plu 
interesiva kam ta spektaklo di geologio 
ancien e dekadanta. Explorante, me 

deskrovris altra kurta galerio transversa al 
unesma. Olta semblis esar konsakrata a 
minerali, e la vido di sulfo-bloko igis me 
pensar pri pulvero. Ma me trovis nul 
salpetro; fakte, nul nitrati de irga sorto. 
Sendubite li deliquecabis longe ante nun. 
Ma la sulfo restis en mea mento ed incitis 
pensado. Pri l’altra kozi di ta galerio, 
quankam li esis la maxim bone prezervata 
de omno vidita, li ne interesis me. Me ne es 
specalisto mineralogial, e me avaniris per 
tre ruinigita pasvoyeto paralel al unesma 
halo enirita. Evidente ta parto esabis 
konsakrat ad historio natural, ma omno 
forfalabis de rikonocebleso longe ante nun. 
Kelka velkinta e nigrigita traci di olima 
animali burizita, sikigita mumii en jari 
kontentanta alkoholo, bruna pudro di olima 
planti; nur olti! Me regretis lo, pro ke me 
joyabus sequar l’adjustigi pacienta per qua 
la vinko di naturo animita esabis atingita. 
Ni venis aden galerio havanta proporcioni 
kolosal, ma tre male lumizita, la pavimento 
di qua inklinis segun mikra angulo del 
extremajo ye qua ni enirabis. Blanka globi 
intervale pendis del plafono—multi de li 
fendita e frakasita—qui sugestis, ke ol olime 
esis artificale lumizita. Hike me esis plu 
bone orientizita, nam ambalatere esis 

l’enorma formi di grand mashini, omni tre 
korodita e multi de li pecetigita, ma uli de li 
ankore sat integra. Vi savas, ke me 
afecionas mekanismi, e me tendencis 
tardeskar inter olti: precipue pro ke li 
interesis kom enigmati, e me povis nur 
maxim nebulatre konjektar pri lia uzi. Me 
kapricoze supozis, ke se me solvus lia 
enigmati, me posedus povi uzebla kontre la 
Morloki. 

‘Subite Wina venis tre proxime a mea 
flanko. Tante subite, ke el tresayigis me. 
Sen el, me probable ne remarkabus, ke la 
pavimento dil galerio inklinas . 1 L’extremajo 
ube me enirabis esis super la sulo, ed esis 
lumizita per nefrequa fenestri fenduratra. 
Irante alonge ol, la sulo acensis til ta 
fenestri, e tandem esis foso simila al “areo” 
di domo en London ante singla fenestro, e 
nur streta lineo di dilumo ye la suprajo. Me 
lente avaniris, kurioza pri la mashini, ed 
esis tro absorbita por remarkar la gradopa 
lum-diminuto, til ke la kreskanta timi di 
Wina kaptis mea atenco. Me lore vidis, ke la 
galerio duktas aden dens obskureso. Me 
hezitis, e cirkumregardante, vidis ke la 
polvo esas min densa ed olua surfaco min 
plata. Plu fore vers l’obskureso, ol semblis 

1 Komprenende, forsan la pavimento ne inklinis; ma forsan la 
muzeo esis konstruktita aden kolino,—REDAKTERO. 

esar ruptita da nombro de pedtraci streta e 
mikra. Mea sento pri la prezenteso 
nemediata dil Morloki rivivigesis. Semblis a 
me, ke me disipas tempo per ta exploro 
akademial pri la mashinaro. Me rimemoris, 
ke es ja tre tarda posdimeze, e ke me 
ankore havas nul armo, nul refujeyo, e nul 
moyeno facar fairo. E lore de la fora nigreso 
dil galerio me audis stranja batetado, e la 
sama stranja bruiseti quin me audabis en la 
puteo. 

£ Me prenis la manuo di Wina. Ma frapita 
da subita ideo, me livis el ed iris a mashino 
de qua saliis levero simila ad olta dil signal- 
buxo. Kliminte adsur la platformo e sizante 
ta levero per la manui, me pozis la tota 
forco di mea pezo kontre ol adlatere. Subite 
Wina, abandonita en la centrala pasvoyeto, 
ploreteskis. Me sat juste judikis la forteso 
dil levero, nam pos laboro di un minuto ol 
krakis, e me retroiris ad el kun mazo en 
mea manuo, qua tote suficus, me supozis, 
por irga Morlok-kranio quan me 
renkontrus. E me tre multe deziris mortigar 
un o du Morloki. Es tre nehumana, vi 
supozas, dezirar mortigar nia propra 
decendanti! Ma esis neposibla, me dicas, 
perceptar irgo homal en tala enti. Nur mea 
repugneso livar Wina, e konvinko, ke se me 

satisfacus mea dursto ad ocido, mea 
Tempo-Mashino sufrus, retenis me de 
direte irar aden la galerio e mortigar ta 
bestii audata. 

‘Nu, kun la mazo en l’una manuo e Wina 
en l’altra, me ekiris ta galerio ed aden altra 
e plu grand galerio, qua per l’unesma 
regardo rimemorigis kapelo milital ornita 
per ragoza standardi. La ragin bruna e 
brulita qui pendis del muri me balde 
rikonocis kom la restaji putrinta di libri. Li 
longatempe ante nun falabis kom peci, ed 
omna traco di imprimuro esis desaparinta. 
Ma hike ed ibe esis kartoni tordita e metal 
agrafi fendita qui sat bone explikis li. Se me 
esus literaturisto, me forsan predikus la 
vaneso di omna ambicio. Ma to quo maxim 
forte impresis me esis l’enorma labor-disipo 
quan ta trista dezerto de putrinta papero 
atestis. Tatempe, me konfesas, me precipue 
pensis pri la Procedi Filozofial e mea propra 
dek-e-sep artikli pri optiko. 

‘Pose, acensinte larj eskalero, ni venis a 
to quo olime esabis galerio pri kemio 
teknikal. Ed hike me havis ul espero facar 
deskovraji util. Ecepte un extremajo ube la 
tekto krulabis, ta galerio esis bone 
prezervata. Me avide exploris omna vetrino 
neruptita. E tandem, en un vetrino tote 

aerespruva, me trovis buxedo de alumeti. Li 
mem ne esis humida. Me turnis me vers 
Wina. “Dansez!” me kriis ad el per elua 
propra idiomo. Nam nun me ya havis armo 
kontre l’enti hororinda quin ni timis. Do, en 
ta muzeo abandonita, sur la dika e mola 
polvo-tapiso, por delektar Wina, me solene 
pleis sorto de mixita danso e siflis La Lando 
dil Leal tam gaye kam posible. Ol esis 
partale kan-kan, partale pazo-danso, partale 
jupo-danso (per uzar mea frako), e partale 
original. Nam me es naturale inventema, 
quale vi savas. 

‘Nu, me ankore opinionas esar tre 
stranja, ke ta buxedo de alumeti eskapabis 
l’erodo di tempo dum yari nekontebla, ma 
esis tre fortunoza por me. Ma anke stranje, 
me trovis substanco mem plu neprobabla, e 
to es kamforo. Me trovis ol en klozita jaro 
qua hazarde, me supozas, esabis advere 
hermetike klozita. Komence me supozis, ke 
ol es parafino, e do frakasis la vitro. Ma 
l’odoro kamforal esis evidenta. En la 
dekado universal, ta substanco volatil 
hazarde durabis, forsan tra multa mili de 
yarcenti. Ol rimemorigis sepio-pikturo 
quan me unfoye vidis facita per l’inko di 
Belemnito fosila qua evidente perisabis e 
fosileskabis milioni de yari ante nun. Me 

preske forjetis ol, ma rimemoris, ke ol es 
brulebla e brulas per bona e brilanta flamo 
—es fakte bona kandelo—e me pozis ol aden 
mea posho. Tamen, me trovis nul explozivi 
nek moyeno ruptar la latuna pordi. Til nun, 
mea fera levero esis la maxim helpoza kozo 
trovita. Nihilominus, me tre gayigite ekiris 
ta galerio. 

£ Me ne povas naracar la tota historio di ta 
longa posdimezo. To bezonus grand 
memor-esforco por rimemorar mea explori 
en la just ordino. Me rimemoras longa 
galerio kontenanta rangi de rustizita armi, e 
quale me hezitis inter mea fera levero ed 
hakilo o glavo. Tamen, me ne povis portar 
ti amba, e mea fera levero promisis plu 
bone agar kontre la latuna pordi. Esis 
nombro de pafili, pistoli, e fusili. La 
plumulto esis nur rust-amasi, ma multi esis 
ek ul nova metalo ed ankore en sat bona 
stando. Ma irga kartochi o pulvero qua 
olime existis divenabis polvo. Un angulo 
vidita esis brulita e frakasita: forsan, me 
pensis, pro explozo inter la specimeni. En 
altra loko esis vasta expozo di idoli— 
Polinezian, Mexikian, Greka, Fenician, de 
omna lando sur la mondo, me opinionas. Ed 
hike, cedante me ad impulso nerezistebla, 
me skribis mea nomo adsur la nazo di 

steatita monstro de Sud-Amerika qua kaptis 
mea imagino. 

£ La vespero kreskante, mea kuriozeso 
deskreskis. Me trairis galerio pos galerio, 
polvoza, silencoza, ofte ruinita, l’expozi 
ulfoye nur amasi de rusto e lignito, 
altrafoye plu fresha. En un loko me subite 
trovis me apud modelo di stan-mineyo, e 
nur per acidento me deskovris, en vetrino 
aerespruva, du dinamit-kartochi! Me kriis 
“Eureka” e joyoze frakasis la vetrino. Lore 
me dubitis. Me hezitis. Ma selektinte 
galerieto lateral, me probis. Me nultempe 
esis tante tristigita kam pos vartir, dum kin, 
dek, dek-e-kin minuti, explozo qua ne 
eventis. Komprenende, li esis simulaji, 
quale me devis komprenir pro lia 
prezenteso hike. Me ya kredas ke, se li ne 
esabus simulaji, me quik forhastabus por 
explozar til ne-existo Sfinxo, latuna pordi, 
ed anke (quale ol eventis) la posibleso 
trovar la Tempo-Mashino. 

‘Esis pos to, me supozas, ke ni venis a 
korteto en la palaco. Ol esis gazono ed 
havis tri frukt-arbori. Do ni repozis e 
rivivigis ni. Ye sunkusho me konsideris nia 
situeso. Nokto reptis vers ni, e me ne ja 
trovabis neacesebla celo-loko. Ma lo ne nun 
destranquiligis me. Me posedis to quo esis, 

forsan, la maxim bona de omna defensili 
kontre la Morloki—me posedis alumeti! Me 
anke havis la kamforo en la posho, se me 
bezonus fairo. Segun me, nia maxim bona 
ago esez pasar la nokto sub la cielo, 
protektita da fairo. Matine me trovos la 
Tempo-Mashino. Por to me havis nur mea 
fera mazo. Ma nun, pro mea savo 
kreskanta, me tre diferante opinionis pri ta 
latuna pordi. Til nun me retenabis me de 
forsar li, precipue pro la misterio ye l’altra 
latero. Li nultempe semblis tre forta, e me 
esperis, ke mea fera levero esez sat apta por 
ta laboro.’ 


115 



§9 


‘Ni venis ek la palaco dum ke la suno 
ankore restis partale super la horizonto. Me 
rezolvis frue sequantamatine atingar la 
Blanka Sfinxo ed ante sunkusho me 
decidabis trairar ta foresto qua haltigabis 
me dum l’antea irado. Me projetis tanokte 
irar tam fore kam posible, e pos acendir 
fairo, dormar protektita da olua brilo. Do 
irante me kolektis omna brancheti ed herbi 
sikigita quin me vidis, e balde mea brakii 
esis plena de tala materio. Tale charjita, nia 
progreso esis plu lenta kam me anticipabis, 
ed anke Wina fatigesis. Me anke subisis 
somnoleso; do esis plena nokto ante ke ni 
atingis la foresto. Sur l’arbustoza kolino ye 
la bordo, Wina deziris haltar, timante 
l’avana obskureso; ma stranja presento pri 
minacanta kalamitato, qua devabus avertar 
me, incitis me avancar. Me esis sendorma 

dum un nokto e du dii, e me esis febroz ed 
iracema. Me sentis dormo venar, e kun ol la 
Morloki. 

‘Hezitante, me vidis inter la nigra arbusti 
dop ni, e neklare avan lia obskureso, tri 
figuri blotisanta. Cirkum ni esis nur 
arboreti e longa herbi, e me ne sentis me 
esar sekura de lia veno insidioza. Me 
kalkulis, ke la foresto esas larja de min kam 
un milio. Se ni povus transirar ol til la nuda 
kolino-pento, olta semblis a me plu sekura 
repozeyo: me supozis ke, per mea alumeti e 
mea kamforo, me povus lumizar la voyeto 
tra la foresto. Ma evidente, por acendar 
alumeti per la manui, me mustos abandonar 
la lenii; do, kelke nevoluntante, me forpozis 
olti. Lore me decidis astonar nia dopa amiki 
per acendar ol. Me deskovros rabomininda 
foleso di ta ago, ma tatempe ol semblis esar 
injenioza maniero efektigar la retreto. 

‘Me ne savas, ka vi ultempe konsideris 
quante rara kozo es flamo sen homi en 
klimato meztemperatura. La varmeso dil 
suno rare es sat forta por brular, mem 
enfokigita per roso-guti, quale ulfoye 
eventas en loki plu tropikal. Fulmino forsan 
frapas e nigrigas, ma rare incitas vasta 
incendio. Vejetantaro putranta forsan 
ulfoye bruletas pro la varmeso di 

fermentacado, ma olta nur rare finas kom 
flami. En ta dekado anke l’arto di facar fairo 
esabis obliviita en la mondumo. La reda 
langi qui lekis mea leni-amaso esis kozo 
tote stranja e nova a Wina. 

£ E1 volis kurar ad ol e ludar kun ol. Me 
supozas, ke el lansabus su adsur ol, se me 
ne retenabus el. Ma me sizis el e, malgre 
elua barakto, audacoze plunjis adavane tra 
la foresto. Dum kelka pazi la brilo dil fairo 
lumizis la voyeto. Balde retroregardante, 
me vidis tra la densa trunki, ke de mea 
branchet-amaso la flami extensabis su ad 
apuda arbusti, e ke kurva fairo-lineo reptas 
tra la herbi dil kolino. Me ridis pro to, ed 
itere turnis ni vers l’avana arbori. Esis tre 
nigra, e Wina konvulsante tenis me; ma pos 
ke mea okuli adjustigis su al obskureso, 
ankore esis sat multa lumo por evitar 
l’arbor-trunki. Supre esis pura nigreso, 
ecepte ube lakuno revelis fora blua cielo. 
Me acendis nul alumeti, pro ke mea manui 
esis okupata. Sur la sinistra brakio me 
portis mea homineto, per la dextra manuo 
me portis la fera stango. 

‘Longatempe me audis nulo ecepte la 
brancheti qui krakis sub mea pedi, la 
nelauta susuro dil supra brizo, e mea propra 
respirado e la pulso dil veini en mea oreli. 

Pose me audeskis ped-batetado cirkum me. 
Me feroce avaniris. La ped-batetado 
pluklareskis, e lore me audis la sama stranja 
soni e voci quin me audabis en la 
Submondo. Evidente esas plura Morloki, e li 
trakas me. Ya, pos plusa minuto me sentis 
tiro ye mea vestono, itere ye mea brakio. Ed 
Wina violentoze trepidis, e tote ne movis. 

‘Esis bona tempo por alumeto. Ma por 
obtenar ol, me mustis forpozar el. Me facis 
lo, e dum ke me tastis en la posho, lukto 
komencis en l’obskureso ye mea genui, el 
restis tote tacema e la sama stranja soni 
rukulatra venis del Morloki. Anke mola 
manueti reptis trans mea vestono e dorso, 
mem tushis mea kolo. Lore l’alumeto gratis 
e sisis. Me tenis ol flagranta e vidis la 
blanka dorsi dil Morloki fugar inter l’arbori. 
Me hastoze prenis kamfor-peco de mea 
posho e preparis acendor ol quik kande 
l’alumeto falios. Me regardis Wina. El jacis 
tenante mea pedi, tote senmove, la vizajo 
an la tero. Pro subita timo me inklinis me 
vers el. E1 apene semblis respirar. Me 
acendis la kamforo e jetis ol adsur la tero, e 
dum ke ol fendesis e flagris e repulsis la 
Morloki e l’ombri, me squatis e levis el. La 
foresto semblis esar plena de la movo e 
murmuro di bandego! 

‘E1 semblis esvanir. Me sorgeme pozis el 
adsur mea shultro e staceskis por avancar, e 
lore venis hororinda parkompreno. 
Manovrante l’alumeti e Wina, me plurfoye 
turnabis me, e nun tote ne savis ube es la 
voyeto. Segun mea savo, me forsan nun 
irus vers la Palaco ek Verda Porcelano. Me 
kolde sudorifis. Me mustis rapide pensar pri 
to facenda. Me decidis facar fairo e kampar 
ibe ube ni esas. Me forpozis Wina, ankore 
senmova, adsur muskoza arbor-trunko e tre 
hastoze, dum ke l’unesma kamfor-peco 
febleskis, kolektis brancheti e folii. En ica 
od ita loko obskura, l’okuli dil Morloki 
brilis quale karbunkli. 

£ La kamforo fluktuetis e faliis. Me acendis 
alumeto, e du blanka formi qui proximeskis 
a Wina forhastis. Un de li esis tante 
blindigita dal lumo, ke lu venis direte vers 
me, e me sentis lua osti grincar sub mea 
pugno-frapo. Lu desesperante kriachis, 
kelke forshancelis, e falis. Me acendis plusa 
kamfor-peco e kolektis mea lenii. Balde me 
remarkis, quante sika es la foliaro super me, 
nam de pos mea arivo per la Tempo- 
Mashino, dum un semano, cirkume, esis nul 
pluvo. Do vice serchar inter l’arbori 
brancheti falinta, me saltis adsupre por tirar 
branchi. Tre balde me havis sufokanta 

fumoza fairo ek verda lenii e sika brancheti, 
e povis sparar mea kamforo. Pose me turnis 
me adube Wina jacas apud la fera mazo. Me 
esforcis rivivigar el, ma el jacis quaze 
mortinta. Me mem ne povis saveskar, sive 
el respiras sive ne. 

‘Nun la fumo dil fairo venis vers me, ed 
evidente subite stuporigis me. Pluse, la 
kamfor-vaporo esis en la aero. Mea fairo ne 
bezonis alimentesar dum un horo, cirkume. 
Me esis tre fatigita pos ta laboro, e sideskis. 
Anke, la foresto esis plena de dormiganta 
murmuro quan me ne komprenis. Semblis, 
ke me nur klozis e quik apertis mea okuli. 
Ma omno esis obskura, e la Morloki tenis 
me. Forlansante lia tenanta fingri, me 
hastoze tastis en la posho serchante 
l’alumetuyo, ed—ol esis forprenita! Lore li 
sizis me ed itere atakis. Instantale me 
komprenis to quo eventabis. Me dormabis, 
e la fairo faliabis, e la bitreso di morto sizis 
mea anmo. La foresto esis plena del odoro 
di ligno brulata. Me kaptesis ye la kolo, ye 
la hararo, ye la brakii, ed adinfre tranita. 
Esis nedeskripteble hororinda en 
l’obskureso sentar ta mola enti amasigita 
adsur me. Me sentis quale se me es en la 
reto di araneo monstratra. Me esis vinkita, e 
falis. Me sentis denteti mordetar mea kolo. 

Me rulis me, e facante lo, mea manuo tushis 
mea fera levero. To fortigis me. Me 
baraktante staceskis, forsukusis la homatra 
rati de me, e tenante la stango, me frapis 
adube me supozis esar lia vizaji. Me sentis 
la saporoza cedo di karno ed osto sub mea 
stroki, e dum instanto, me esis libera. 

£ Ta stranj exulto qua ofte akompanas 
forta kombato venis a me. Me savis, ke me e 
Wina es perdita, ma rezolvis koaktar la 
Morloki pagar po ta karno. Me stacis dorso 
an arboro ed ociligis la fera stango avan me. 
La tota foresto esis plena del movado e 
kriado di li. Un minuto pasis. Lia voci 
semblis kreskar til plu alta eciteso, e lia 
movado rapideskis. Ma nulu de li venis plu 
proxime. Me stacis ed iracoze regardegis 
l’obskureso. Subite venis espero. Ka la 
Morloki timas? E quik sequis stranj evento. 
L’obskureso semblis lumizesar. Tre neklare 
me videskis la cirkondanta Morloki—tri 
batis mea pedi—e lore me komprenis kun 
surprizo astonanta, ke l’altri kuras kom 
semblante senfina fluo de dop me e fore tra 
l’avana foresto. E lia dorsi ne plus semblis 
esar blanka, ma reda. Dum ke me beante 
stacis, me vidis red cintileto driftar trans la 
brecho stelizita inter la branchi e desaparar. 
E per to me komprenis l’odoro di ligno 

brulata, la dormema murmuro qua nun 
kreskas a mujo ventoza, la red brilo, e la 
fugo dil Morloki. 

‘Pazante de dop l’arboro e retroe 
regardante, me vidis tra la nigra kolini dil 
plu proxima arbori la flami dil foresto 
incendiata. To esis mea unesma fairo qua 
persequas me. Me serchis Wina, ma el esis 
absenta. La sisado e krakado dop me, la 
tumpo exploziva kande nov arbori flamifis, 
ne donis tempo por meditar. Ankore 
tenante la fera stango, me sequis l’irado dil 
Morloki. Esis danjeroz kurego. Unfoye la 
flami tante rapide reptis dextre dum ke me 
kuris, ke me esis preterflankumita, e mustis 
irar adsinistre. Ma tandem me emersis aden 
forest-lakuno, e facinte lo, Morloko 
shancelis vers me, preterpasis me, ed iris 
direte aden l’incendio! 

‘E nun me vidis l’evento maxim stranj e 
maxim hororind, me opinionas, de omno 
vidita en ta ero futura. Ta tota loko esis tam 
brilanta kam la dio pro la reflektajo dil 
incendio. En la centro esis kolineto o 
tumulo, kronizita per kratego brulita. Ultre 
to esis altra extensajo dil foresto brulanta, 
flava langi ja tordis su sur ol, tote cirkondis 
la loko quale fairo-fenco. Sur la pento dil 
kolino esis triadek o quaradek Morloki 

dazlata dal lumo e varmeso, qui perplexe 
shancelis l’una kontre l’altra. Komence me 
ne remarkis lia blindeso, e frenezioze frapis 
li per mea stango pro teroro kande li 
proximeskis, mortigis un de li e kripligis 
pluri. Ma spektante la gesti di un de li qua 
tastas sub la kratego avan la reda cielo, ed 
audante lia jemado, me certigesis pri lia 
tota impotenteso e mizero, e ne plus frapis 
li. 

£ Ma de tempo a tempo un de li venis 
direte vers me, incitis tremanta hororo qua 
igis me evitar lu. Unfoye, la flami kelke 
diminutis, e me timis, ke l’enti abomininda 
balde vidos me. Me mem pensis komencar 
ta lukto per mortigar uli de li ante lo 
eventabos; ma la fairo itere brilante flamifis, 
e me ne frapis. Me marchis cirkum la kolino 
inter li ed evitis li, e serchis traci di Wina. 
Ma Wina forirabis. 

‘Tandem me sideskis sur la somito dil 
kolino e spektis ta stranja e nekredebla 
bando de blindi qui tastas avane e retroe e 
facas stranja bruiseti l’una a l’altra, dum ke 
la brilo dil fairo batis li. La tordita fum-fluo 
adsupre transiris la cielo, e tra la rara trui di 
ta red tendo, fora quale se li apartenas ad 
altra universo, brilis la steleti. Du o tri 

Morloki shancelis vers me, e me forpulsis li 
per pugno-frapi, e tremis. 

‘Dum la plu granda parto di ta nokto me 
persuadesis, ke ol es koshmaro. Me mordis 
me e kriachis pro deziro pasionoz vekigar 
me. Me frapis la tero per mea manui, e 
staceskis ed itere sideskis, e vagis retroe ed 
adavane, ed itere sideskis. Pose me fricionis 
mea okuli e kriis a Deo, ke Lu lasez me 
vekar. Trifoye me vidis Morloki inklinar lia 
kapi per sorto de agonio e kurar aden la 
flami. Ma tandem, de dop la falanta redo dil 
fairo, adsuper la fluanta amasi de nigra 
fumo e la blankigita e nigrigita arbor- 
stumpi e la diminutita nombro di ta enti 
neklare vidita, venis la blanka dilumo. 

‘Me itere serchis traci di Wina, ma esis 
nulo. Evidente li livabis elua kompatinda 
korpeto en la foresto. Me ne povas dicar, 
quale me joyis pensar, ke ol eskapabis la 
fato abomininda a qua ol destinesis. 
Pensante lo, me preske incitesis komencar 
masakro di ta senpova monstri cirkum me, 
ma me retenis me. La kolineto, quale me 
dicis, esis sorto de insulo en la foresto. Del 
somito tra la fum-nebuleto me nun vidis la 
Palaco ek Verda Porcelano, e per ol 
orientizis me vers la Blanka Sfinxo. Do 
livante la restajo di ta damnita enti qui 

ankore vagis avane e retroe e jemis, dum ke 
la dio klareskis, me ligis herbi cirkum mea 
pedi e klaudikis trans la fumifanta cindri ed 
adinter la nigra trunki qui ankore interne 
pulsis per fairo, vers la celo-loko dil 
Tempo-Mashino. Me lente marchis, nam me 
preske exhaustesis, anke klaudikis, e me 
esis maxim akute mizeroza pro la morto 
hororinda di mikra Wina. To semblis esar 
vinkanta kalamitato. Nun, en ca chambro 
familiar, ol semblas esar plu simila a la 
chagreno di sonjo kam vera perdajo. Ma 
tamatine ol livis me tote sola—terorinde 
sola. Me pensis pri ca mea domo, pri ca 
herdo, pri uli de vi, e kun tala pensaji venis 
dezirego qua esis doloro. 

‘Ma marchante trans la fumifanta cindri 
sub la brilanta cielo, me deskovris ulo. En 
mea pantalon-posho ankore restis alumeti. 
La buxo evidente likabis ante esar perdita.’ 

§10 


‘Ye ok o non kloki matine me venis al sama 
sidilo ek flava metalo de qua me vidabis la 
mondo dum la vespero di mea arivo. Me 
pensis pri mea hastoza supozaji di ta 
vespero, e ne povis haltigar me bitre mokar 
mea su-konfido. Yen la sama bela loko, la 
sama foliaro abundanta, la sama palaci 
splendida e la ruinaji grandega, la sama 
arjentea rivero inter rivi fertila. La gaya 
robi dil bela homi movis avane e retroe 
inter l’arbori. Uli natis en l’exakte sama 
loko ube me salvabis Wina, e to subite 
chagrenigis me. E simile a makuli sur la 
peizajo esis la kupoli super la voyi al 
submondo. Me nun komprenis to quon la 
beleso dil homi supramondal kovris. Lia dio 
esas tre agreabla, tam agreabla kam la dio 
dil bovi dil agro. Quale la bovi, li konocas 

nul enemiki, e provizas su kontre nul 
bezono. E lia fino esas sama. 

£ Me chagrenis pensar, quante kurta 
esabis la revo pri l’intelekto homal. Ol 
suocidabis. Ol sempre vizabis komforto e 
tranquileso, socio equilibrigita qua havas 
sekureso e permananteso kom signovorto, 
ed ol atingabis ta skopo—por tandem 
divenar ico. Olim vivo e proprieto atingabis 
preske tota sekureso. La richi esis certa pri 
sua richeso e komforto, la laboristi esis 
certa pri sua vivo e laboro. Sendubite en ta 
mondo perfekta esis nul problemo pri 
chomeso, nul sociala problemo sen solvuro. 
E grand tranquileso sequabis. 

‘Existas natur-lego quan ni ne remarkas, 
ke habileso intelektal es kompenso po 
chanjo, danjero, e trublo. Animalo perfekte 
harmonioza kun sua cirkumaji es perfekta 
mekanismo. Naturo nultempe vokas 
inteligenteso, til ke kustumo ed instinto 
esez neutil. Es nul inteligenteso ube es nul 
chanjo e nul bezono di chanjo. Ganas 
inteligenteson nur ta animali qui mustas 
afrontar grand diverseso de bezoni e 
danjeri. 

‘Do segun me, la homo Supramondal 
driftabis vers ta febla beleso, e la homo 
Submondal a nur laboremeso mekanikal. 

Ma mankabis a ta perfekta stando un kozo 
por atingar mekanikala perfekteso—totala 
permananteso. Evidente, pos longa tempo, 
la nutrivizo dil Submondo, irge quale ol esis 
facita, faliabis. Matro Neceseso, fortenita 
dum mili de yari, rivenis, ed el komencis 
sube. La Submondo havante mashinaro qua, 
irge quante perfekta, ankore bezonas kelka 
pensado ultre kustumo, probable retenabis 
kelke plu multa iniciemeso, se min multa 
altra traiti homal, kam la Supramondo. E 
kande altra karno faliis, li venis a to quo 
olima kustumo interdiktis. Tale me 
konsideris ol dum mea lasta vidajo dil 
mondo di 802.701. Ol forsan es tam nejusta 
expliko kam es inventebla da mento homal. 
Ol es to quon me supozis, e tale me donas 
ol a vi. 

‘Pos la fatigo, eciteso, e teroro dil pasinta 
dii, e malgre mea chagreno, ta sidilo e 
vidajo tranquil e la varma sunlumo esis tre 
agreabla. Me esis tre fatigita e dormema, e 
balde mea teoriifado divenis dormado. 
Surprizante me pro to, me cedis me, ed 
extensante me adsur la gazono, me dormis 
longe e rivivigante. 

‘Me vekis kelkatempe ante sunkusho. Me 
nun supozis me sekura kontre la Morloki 
ed, extensante me, iris adinfre del kolino 

vers la Blanka Sfinxo. Me portis la fera 
levero en l’una manuo, e l’altra manuo 
tushis l’alumeti en la posho. 

‘Nun eventis to quo esis maxim ne- 
expektita. Pluproximeskante a la piedestalo 
dil sfinxo, me trovis, ke la latuna pordi esas 
apertita. Li glitabis adinfre en kaneleti. 

‘Pro to me haltis avan li, hezitis enirar. 

‘Interne esis mikra chambro, e sur 
estradeto en angulo esis la Tempo-Mashino. 
La levereti esis en mea posho. Do nun, pos 
mea baroka preparado por atakar la Blanka 
Sfinxo, es timoza submiso. Me forjetis la 
fera stango, preske regretis ne uzor ol. 

‘Subita pensajo venis a mea mento kande 
me squatis avan la pordo. Unfoye, 
adminime, me komprenis la mentala 
funciono dil Morloki. Represante forta 
deziro ridar, me pasis tra la latuna pordo- 
framo vers la Tempo-Mashino. Me 
surprizesis deskovrar, ke ol esabis sorgeme 
oleizita e netigita. Me pose suspektis, ke la 
Morloki mem partale pecigabis ol dum 
esforcar komprenar olua skopo. 

‘Nun stacante ed explorante ol, trovante 
plezuro nur per tushar la mashino, to quon 
me expektabis eventis. La latuna paneli 
subite acensis e frapis la framo kun sonego. 

Me esis en obskureso—kaptita. Tale supozis 
la Morloki. Me gaye ridis pro to. 

£ Me ja audis lia ridado murmuranta dum 
ke li venis vers me. Tre kalme me esforcis 
acendar l’alumeto. Me nur bezonis adjuntar 
la leveri e departar quale fantomo. Ma me 
obliviabis un kozo. L’alumeti esis ta sorto 
abomininda qui es nur acendebla per la 
buxo. 

£ Vi imaginas quale mea kalmeso 
desaparis. La bestietachi esis proxima. Unu 
tushis me. Me ociligante frapis en 
l’obskureso per la leveri, e klimeskis adsur 
la selo dil mashino. Venis un manuo adsur 
me, ed altra. Nun me mustas luktar por 
atingar mea leveri kontre lia fingri 
persistema, e samtempe tastar por trovar la 
klovegi sur qui ta leveri fitas. Ya me preske 
perdis un de li. Kande ol glitis de mea 
manuo, me frapis en l’obskureso per mea 
kapo por rikaptar ol—e me audis la kranio 
dil Morloko resonar. Ta lasta luktacho esis 
plu danjeroza kam olta en la foresto, me 
supozas. 

£ Ma tandem la levero esis fixigita e tirita. 
La sizanta manui falis de me. L’obskureso 
falis avan mea okuli. Me trovis me en la 
sama griza lumo e bruiso quan me ja 
deskriptabis.’ 

§11 


£ Me ja parolis pri la nauzeo e konfuzeso qua 
akompanas tempo-voyajo. E tatempe me ne 
rekte sidis sur la selo, ma oblique e 
nestabile. Longatempe me tenis la mashino 
dum ke ol shancelis e vibris, tote ne atencis 
adube me iris, e kande me audacis itere 
regardar la skalo-plaki, me astonesis 
saveskar l’arivo-punto. Una skalo-plako 
indikas dii, altra indikas mili de dii, altra 
milioni de dii, ed altra mili de milioni. Vice 
inversigir la leveri, me pulsabis li por irar 
adavane, e regardante ta indikili, me vidis, 
ke la mili-agulo jiras tam rapide kam la 
sekundo-agulo di posh-horlojo—aden 
futureso. 

‘Irante, stranja chanjo eventis en la 
semblo di kozi. La pulsanta grizo 
pluobskureskis; quankam me ankore 
voyajis per rapideso grandega, la fluktuanta 

sucedo di dio e nokto, qua kustumale 
indikas plu lenta rapideso, riaparis, e 
sempre plu remarkinde. Olta komence tre 
perplexigis me. L’alterno di nokto e dio 
sempre plulenteskis, anke la pasado dil 
suno trans la cielo, til ke li semblis extensar 
su tra yarcenti. Tandem duriva krepuskulo 
kovris la tero, krepuskulo ruptita nur 
tempope kande kometo flagris trans 
l’obskura cielo. La lumo-strio qua indikabis 
la suno esis longatempe desaparinta; nam la 
suno cesabis kushar su—ol nur levis su e 
falis en la westo, e sempre plularjeskis e 
pluredeskis. Omna traco dil luno 
desaparabis. La rotaco dil steli, sempre plu 
lenta, divenis reptanta lumo-punti. Tandem, 
pokatempe ante ke me haltis, la suno, red e 
tre granda, haltis senmove sur la horizonto, 
vasta kupolo qua brilis per matida 
varmegeso, e de tempo a tempo subisis 
instantal extingo. Unfoye ol pokatempe plu 
multe brilis, ma rapide itere divenis matide 
reda. Me perceptis per ta lentesko di levo e 
kusho, ke la laboro dil mareo-impedo es 
finita. La tero haltabis, nur un hemisfero an 
la suno, quale nuntempe la luno montras 
nur un hemisfero an la tero. Tre prudente, 
nam me rimemoris mea olima kapavana 
falo, me inversigis mea movo. Sempre plu 

lente iris la jirant aguli til ke la mili-agulo 
semblis senmova, e la dii-agulo ne plus esis 
nur nebulo sur la skalo-plako. Sempre plu 
lente, til ke la neklara formo di plajo 
dezolata esis videbla. 

£ Me tre dolce haltis e sidis sur la Tempo- 
Mashino e cirkume regardis. La cielo ne 
plus esis blua. Nordeste ol esis inkatre 
nigra, e del nigreso hele e ferme brilis la 
pale blanka steli. La cielo esis profunde 
Indiana-reda e senstela, e sudeste la cielo 
plu multe brilis til brilanta skarlato ube, 
partigita dal horizonto, esis la grandega 
bulo dil suno, reda e senmova. Cirkume la 
roki havis koloro krude reda, e l’unika traco 
di vivo videbla esis l’intense verda 
vejetantaro qua kovris omna saliajo 
sudesta. Ol esis la sama luxoza verdo vidita 
en la forest-musko od en la likeno di 
kaverni: planti qui, quale olti, kreskas en 
krepuskulo perpetua. 

£ La mashino esis sur plajo inklinanta. La 
maro extensis su adsudweste til akuta e 
brilanta horizonto avan la pala cielo. Esis 
nul spumo od ondi, nam nul vento suflis. 
Nur mikra ed oleatra ondifado plualteskis e 
plubaseskis quale dolca respirado, por 
montrar, ke l’eterna maro ankore movas e 
vivas. An la bordo ube l’aquo ulfoye plaudis 

esis dika krusto ek salo—rozea sub ta 
intensa cielo. Esis opreso-sento en mea 
kapo, e me remarkis, ke me tre rapide 
respiras. Ta sento rimemorigis da me mea 
unika experienco di klimar monti, e pro to 
me judikas, ke la aero es min densa kam 
nuntempe. 

‘Fore an la rampo me audis rauka 
kriacho, e vidis kozo quala grandega blanka 
papiliono fluktuar aden la cielo e, turnante 
su, desaparar dop ul basa kolineti. La sono 
di olua voco esis tante trista, ke me tremis e 
ferme sideskis adsur la mashino. Itere 
cirkumregardante, me vidis tre proxime, ke 
to quon me supozabis esar red rok-amaso 
lente movas vers me. Me vidis, ke ol es 
advere monstratra ento krabatra. Ka vi 
povas imaginar krabo tam granda kam ta 
tablo, la multa gambi lente e necerte movas, 
la grand pinci shancelas, la long anteni 
quale kravachi ocilas e tastas, e l’okuli sur 
pedikuli brilas vers vi de amba lateri dil 
metalatra fronto? Olua dorso esis rugizita e 
garnisita per desgracioza gibi, e verdatra 
krusto hike ed ibe makulizis ol. Me povis 
vidar la multa palpili di olua boko 
komplexa fluktuar e tastar dum ke ol movis. 

‘Regardegante ta minacanta ento reptar 
vers me, me sentis titilado an mea vango, 

quale se musho ibe perchas. Me esforcis 
forfrapar ol per mea manuo, ma ol quik 
retrovenis, e preske quik altra venis an mea 
orelo. Me frapis olta, e kaptis ulo filatra. Ol 
quik tiresis de mea manuo. Kun timanta 
nauzeo me turnis me, e vidis, ke me 
kaptabis l’anteno di altra krabo monstratra 
qua stacas dop me. Olua okuli maligna 
shancelis sur la pedikuli, olua boko plena de 
apetito, ed olua vasta pinci nehabila ed 
indutita per algoza slamo decensis vers me. 
Instantale mea manuo esis sur la levero, e 
me pozabis un monato inter me e ta 
monstri. Ma me ankore restis sur la sama 
plajo, ed haltante me klare vidis li. Dekedui 
de li reptis adhike ed adibe sub la severa 
lumo inter l’intense verda folio-amasi. 

£ Me ne povas deskriptar la sento pri 
devasto abomininda en ta mondo. La red 
cielo estal, la nigreso nordal, la saloza maro 
mortinta, la rokoza plajo kovrita per ta 
nauzeiganta, lente reptanta monstri, 
l’uniforma verdo venenatra dil planti 
likenatra, la din aero qua dolorigis la 
pulmoni; to omna kontributis ad efekto 
hororiganta. Me avancis per cent yari, e yen 
la sama red suno—kelke plu granda, kelke 
plu matida—la sama maro mortanta, la 
sama kold aero, e la sama turbo de terala 

krustacei reptanta inter la verda herbachi e 
la reda roki. Ed en la cielo westal me vidis 
pala lineo kurvatra quale vasta nova luno. 

‘Tale me voyajis, tempope haltante, per 
grand pazegi de mil yari o plu multa, lurata 
dal misterio dil fato di tero, spektis per 
stranja facino, ke la suno divenas plu 
granda e plu matida en la cielo westal, e la 
vivo dil olda tero deskreskas. Tandem, plu 
kam triadek milion yari de nun, la grandega 
e rede varmega kupolo dil suno kovris 
preske un dekimo dil cielo obskura. Lore 
me itere haltis, nam la reptanta krab-turbi 
desparabis, e la red plajo, ecepte l’intense 
verda hepatiki e likeni, semblis esar 
senviva. Nun ol blanke makulizesis. Bitra 
koldeso atakis me. Rara blanka floki jirante 
decensis. Nordeste la brilo di nivo jacis sub 
la stel-lumo di cielo sablatra, e me vidis 
rozea-blanka ed ondatra kolin-kateno. Esis 
glacio-franjo an la marbordo, e driftanta 
amasi de glacio plu fore; ma la plu larj 
extenso di ta saloz oceano, sangatra sub 
l’eterna sunkusho, restis ankore 
neglaciigita. 

£ Me cirkume regardis por saveskar, kad 
irga traci di animali restas? Ul timo 
nedefinebla igis me restar sur la selo dil 
mashino. Ma me vidis nulo movar, sur la 


137 



tero od en la maro od en la cielo. Nun la 
verda slamo sur la roki atestis, ke vivo ne ja 
extingesis. Sabloza neprofundajo aparabis 
en la maro e l’aquo retroe movabis del 
plajo. Me imaginis vidar ulo nigra plaudar 
sur ta neprofundajo, ma ol cesis movar dum 
ke me spektis, e me opinionis, ke mea okulo 
dupigesas e ke ta ulo nigra es nur roko. La 
steli en la cielo intense brilis e semblis tre 
poke vacilar. 

‘Subite me remarkis, ke la ronda formo 
westal dil suno chanjabis; ke konkavajo, 
bayo, aparas en la konturo. Me vidis ol 
kreskar. Dum forsan un minuto me 
terorigite regardegis ta nigreso qua reptas 
aden la dio, e tandem komprenis, ke eklipso 
komencas. O la luno o la planeto Merkurio 
transpasas la sun-disko. Komprenende, me 
komence supozis, ke ol es la luno, ma multo 
igas me supozar, ke to quon me vidis esis 
advere la paso di interna planeto tre 
proxima al tero. 

‘L’obskureso rapide kreskis; kolda vento 
sufleskis per sempre plu forta frapi del esto, 
e la blanka floki en la aero divenis plu 
nombroza. Del marbordo venis plaudeto e 
susuro. Ultre ta soni senviva, la mondo esis 
silencoza. Ka silencoza? Expresar ta silenco 
esus desfacila. Omna soni dil homaro, la 

bramado di mutoni, la kriado di uceli, la 
zumo di insekti, la bruiso qua es la dopajo 
di nia vivi—to omna finabis. Dum ke 
l’obskureso pludenseskis, la jiranta floki 
divenis sempre plu nombroza, dansis avan 
mea okuli; e la koldeso dil aero sempre plu 
intenseskis. Tandem, rapide unope la 
blanka somiti dil fora kolini desaparis aden 
nigreso. La brizo divenis mujanta vento. Me 
vidis la nigra ombro central dil eklipso 
venar vers me. Pos plusa instanto nur la 
pala steli esis videbla. Omno altra esis 
senluma obskureso. La cielo esis tote nigra. 

‘Hororo pro ta grand obskureso venis a 
me. La koldeso qua frapis me til l’osti, e la 
doloro sentita dum respirar vinkis me. Me 
trepidis, e mortala nauzeo sizis me. Lore, la 
bordo dil suno aparis en la cielo quale rede 
varmega arko. Me ekiris la mashino por 
riforteskar. Me vertijis e sentis me 
nekapabla afrontar la retro-voyajo. Stacante 
nauzeigita e konfuzigita, me itere vidis la 
kozo movanta sur la neprofundajo avan la 
red aquo dil maro—me ne plus povus 
supozar, ke ol ne es ento movanta. Ol esis 
ronda, forsan tam granda kam futbal- 
balono, o forsan plu granda, e tentakuli 
saliis de ol; ol semblis esar nigra avan 
l’aquo sang-reda, ed ol konvulsante saltetis. 

Me sentis, ke me esvanas. Ma teroro pri 
senpove jacar ibe en ta krepuskulo distanta 
ed hororinda subtenis me dum ke me klimis 
adsur la selo.’ 

§12 


‘Do me retrovenis. Dum longa tempo me 
evidente esis senkoncia sur la mashino. La 
fluktuanta sucedo di dii e nokti rikomencis, 
la suno itere divenis orea, la cielo divenis 
blua. Me plu facile respiris. La chanjanta 
konturi dil tero fluxis e refluxis. L’aguli 
retroe jiris sur la skalo-plaki. Tandem me 
itere vidis la neklara ombri di domi, la traci 
di homaro dekadanta. Olti anke chanjis e 
pasis, ed altri venis. Balde, kande la milion- 
plako montris zero, me lentigis la mashino. 
Me rikonoceskis nia propra arkitekturo 
trivial e familiar, la mil-plako retroiris al 
komenco-punto, la nokti e dii plu lente 
intersequis l’una l’altra. L’ancien muri dil 
laboratorio aparis cirkum me. Tre dolce me 
nun lentigis la mekanismo. 

‘Me vidis un kozo semblanta stranje. Me 
supozas dicir a vi, ke kande me voyajeskis, 

ante ke la rapideso esis tro granda, siorino 
Watchett marchabis trans la chambro, 
semblante irar tam rapide kam fuzeo. 
Retrovenante, me itere trapasis ta instanto 
kande el transiris la laboratorio. Ma nun 
omna elua movi semblis esar kompleta 
inversigo dil olima movi. La pordo ye la 
fora extremajo apertesis, el kalme glitis al 
altra extremajo, dorso avane, e desaparis 
addop la pordo tra qua el antee enirabis. Jus 
ante to me semblis vidar Hillyer dum 
instanto; ma lu quik pasis. 

‘Lore me haltigis la mashino, ed itere 
vidis la familiara laboratorio, mea utensili, 
mea aparati quale me livabis li. Me tre 
neferme decensis del mashino, e sideskis 
adsur mea benko. Dum plura minuti me 
violentoze tremis. Me kalmeskis. Cirkume 
esis mea laboreyo, exakte quale antee. Me 
forsan dormabis ibe, ed omno esabis sonjo. 

‘Ma ne exakte! La mashino komencabis la 
voyajo del angulo sudesta dil laboratorio. 
Ol haltabis en l’angulo nordwesta, apud la 
muro ube vi vidis ol. To montras l’exakta 
disto de mea gazoneto til la piedestalo dil 
Blanka Sfinxo, aden qua la Morloki portabis 
mea mashino. 

‘Longatempe mea mento stagnis. Balde 
me staceskis e venis adhike tra la paseyo, 

klaudikante, pro ke mea talono ankore 
doloris, e sentis me tre sordida. Me vidis la 
Pall Mall Gazette sur la tablo apud la pordo. 
Me deskovris, ke la dato es ya hodie, e 
regardante la horlojo, komprenis, ke la horo 
es preske ok kloki. Me audis via voci e la 
kliktado di pladi. Me hezitis—me esis 
malada e febla. Ma me flaris bona e salubra 
karno, ed apertis la pordo a vi. Vi savas la 
restajo. Me lavis me, dineis, e nun naracas 
la historio. 

£ Me savas,’ lu dicis pos pauzo, ‘ke to 
omna esez tote nekredebla segun vi, ma 
segun me, l’unika kozo nekredebla esas, ke 
me es canokte hike en ca chambro 
familiara, regardas via vizaji amikal, e 
naracas a vi ta stranj aventuri.’ Lu regardis 
la Mediko. ‘No. Me ne povas expektar ke vi 
kredez ol. Konsiderez ol kom mentio—o 
predicajo. Dicez, ke me sonjis en la 
laboreyo. Supozez, ke me spekulis pri la 
destino di nia raso til ke me inventis ta 
fiktivajo. Konsiderez l’aserto pri vereso 
kom nur stroko artal por augmentar 
l’intereso. E, kom rakonto, quale vi 
konsideras ol?’ 

Lu prenis sua pipo e komencis, per sua 
maniero kustumal, nervoze frapetar ol 
kontre la stangi dil greto. Lore la sidili 

strideskis e shui gratis la tapiso. Me turnis 
me de la vizajo dil Tempo-Voyajero e 
regardis lua audantaro. Li esis en 
obskureso, e kolor-makuli flotacis avan li. 
La Mediko semblis absorbita da regardar 
nia hosto. La Redaktero solene regardis 
l’extremajo di sua sigaro—la sisesma. La 
Jurnalisto tastis serchante sua posh-horlojo. 
L’altri, segun mea memoro, esis senmova. 

La Redaktero sospirante staceskis. ‘Es 
regretinda, ke vu ne es rakontisto!’ lu dicis, 
e pozis manuo adsur la shultro dil Tempo- 
Voyajero. 

£ Ka vu ne kredas?’ 

‘Nu-’ 

‘Me supozis, ne.’ 

La Tempo-Voyajero turnis su a me. ‘Ube 
es l’alumeti?’ lu dicis. Lu acendis un de li e 
suflante parolis cirkum la pipo. ‘Por vere 
dicar ... me ipsa apene kredas.... Ma...’ 

Lu regardis per muta questiono la blanka 
flori velkinta sur la tableto. Lu turnis la 
manuo qua tenis la pipo, e me vidis, ke lu 
regardas plura mi-cikatrigita vunduri sur la 
fingro-artiki. 

La Mediko staceskis, venis al lampo, ed 
exploris la flori. ‘La gineceo es stranja,’ lu 
dicis. La Psikologiisto avane inklinis su por 

vidar, extensis un manuo por prenar 
specimeno. 

‘Ho ve, es un quarimo ante un kloko,’ 
dicis la Jurnalisto. ‘Quale me iros adheme?’ 

‘Es multa kabrioleti che staciono,’ dicis la 
Psikologiisto. 

‘Es stranja,’ dicis la Mediko; ‘ma me ya 
ne konocas la genero di ca flori. Ka me 
darfas havar li?’ 

La Tempo-Voyajero hezitis. Ma subite: 
‘Tote ne.’ 

‘Ube vu advere obtenis li?’ dicis la 
Mediko. 

La Tempo-Voyajero pozis un manuo an 
la kapo. Lu parolis quale ulu esforcanta 
retenar ideo qua eludis lu. ‘Li pozesis aden 
mea posho da Wina, kande me voyajis tra 
Tempo.’ Lu regardegis la chambro. ‘Ho ve, 
omno foriras. Ca chambro e vi e l’atmosfero 
omnadia vinkas mea memoro. Ka me 
fabrikis Tempo-Mashino, o modelo di 
Tempo-Mashino? Kad ol esis nur sonjo? On 
dicas, ke vivo es sonjo, tre povra sonjo, 
ulfoye—ma me ne toleros plusa sonjo 
neapta. Es dementeso. E de ube venis ta 
sonjo?... Me mustas regardar ta mashino. Se 
ol ya existas!’ 

Lu rapide sizis lampo e portis ol rede 
flagranta tra la pordo aden la koridoro. Ni 

sequis lu. En la vacilanta lumo dil lampo ibe 
ya esis la mashino, negracioza, leda, 
desrekta, kozo ek latuno, ebeno, ivoro, e 
quarco translucida e briletanta. Solida 
segun la tusho—nam me extensis mea 
manuo e tushis olua stango—havanta bruna 
makuli ed induturi sur l’ivoro, e peceti de 
herbi e muski sur la basa parti, ed un 
stango tordita. 

La Tempo-Voyajero pozis la lampo adsur 
la benko e tushis la tordita stango. ‘Nun ol 
es bona,’ lu dicis. ‘La historio dicita es vera. 
Me regretas duktir vi adhike en la koldeso.’ 
Lu prenis la lampo e, tote taceme, ni 
retroiris al fumo-chambro. 

Lu venis aden la halo kun ni, ed helpis la 
Redaktero metar la mantelo. La Mediko 
regardis lua vizajo e, pos kurta hezito, dicis, 
ke lu sufras pro tro multa laboro; pro to lu 
ridegis. Me rimemoras, ke lu stacis ye 
l’apertita pordo e klamis ‘bona nokto.’ 

Me iris en un kabrioleto kun la 
Redaktero. Lu opinionis, ke la historio esas 
‘baroka mentio.’ Pri me, me ne povis 
decidar. La historio esis tante fantastika e 
nekredebla, la naraco tante kredebla e 
sobra. Me ne dormis dum la plu granda 
parto dil nokto e pensis pri ol. Me rezolvis 
sequantamatine frue irar e vizitar la 

Tempo-Voyajero. Servisto dicis, ke lu esas 
en la laboratorio e, familiara pri la domo, 
me iris a lu. Tamen, la laboratorio esis 
neokupata. Me dum instanto regardegis la 
Tempo-Mashino ed extensis un manuo e 
tushis la levero. Ye to la negracioza ma 
solida maso shancelis quale brancho agitata 
dal vento. Olua nestabileso multe tresayigis 
me, e me stranje rimemoris mea puereso 
kande on interdiktis me tushar ico od ito. 
Me rieniris la koridoro. La Tempo-Voyajero 
renkontris me en la fumo-chambro. Lu 
venis del domo. Lu portis mikra fotografilo 
sub l’una brakio e dorso-sako sub l’altra. Lu 
ridis vidante me, ed ofris kudo por presar. 
£ Me es tre okupata,’ dicis lu, ‘pri ta kozo 
ibe.’ 

‘Ma ka to ne esas dupajo?’ me dicis. ‘Ka 
vu advere voyajas tra Tempo?’ 

‘Advere e vere, yes.’ E lu sincere regardis 
me. Lu hezitis. Lu regardis la chambro. ‘Me 
volas nur mi-horo,’ lu dicis. ‘Me komprenas 
pro quo vu venis, e vu es tre bona. Es hike 
ul jurnali. Se vu restus por dejunar, me 
pruvus a vu ta tempo-voyajo, per specimeni 
ed altra kozi. Ka vu pardonas me nun irar?’ 

Me konsentis, apene tatempe komprenis 
la tota signifiko di lua vorti, e lu afirmis per 
kapsigno ed iris aden la koridoro. Me audis, 

ke la pordo dil laboratorio bruisoze 
klozesas; me sideskis adsur berjero, e prenis 
diala jurnalo. Quon lu facos ante dejuno? 
Subite jurnal-anunco rimemorigis da me, ke 
me promisabis vizitar l’editero Richardson 
ye du kloki. Me regardis mea posh-horlojo, 
e remarkis, ke me povas apene facar lo. Me 
staceskis ed iris alonge la paseyo por 
informar la Tempo-Voyajero. 

Tushante la pord-butono, me audis 
klamo, stranje cesigita, e klikto e matida 
perkuto. Aer-suflo jiris cirkum me kande 
me apertis la pordo, e de interne venis la 
sono di vitro frakasita per falar al 
pavimento. La Tempo-Voyajero esis 
absenta. Me semblis vidar figuro fantomatra 
e neklara qua sidas meze di jiranta maso de 
nigro e latuno dum instanto—figuro tante 
diafana, ke la benko dop ol, e la pagini de 
desegnuri sur ol, esis tote klara; ma ta 
viziono desaparis dum ke me fricionis 
l’okuli. La Tempo-Mashino esis desaparinta. 
Ecepte driftanta polvo, la fora extremajo dil 
laboratorio esis vakua. Vitro-karelo dil luko 
evidente esabis adinterne suflata. 

Me esis kontreracione astonata. Me 
komprenis, ke ulo stranja eventabis, e dum 
instanto me povis komprenar quo ol esas. 
Dum ke me regardegante stacis, la pordo 

por la gardeno apertesis e la servistulo 
aparis. 

Ni regardis l’unu l’altru. Lore idei venis a 
me. ‘Ka sioro-tavoye ekiris?’ 

‘No, sioro. Nulu ekiris cavoye. Me 
expektis trovar lu hike.’ 

Per to me komprenis. Me audacis obliviar 
Richardson e restis vartante la Tempo- 
Voyajero: vartis la duesma, forsan mem plu 
stranja historio, e la specimeni e fotografuri 
quin lu retroportos. Ma me nun timeskas, 
ke me vartos dum viv-duro. La Tempo- 
Voyajero desaparis tri yari ante nun. E, 
quale omnu savas, lu nultempe retrovenis. 

EPILOGO 


On ne povas evitar kuriozeso. Ka lu 
ultempe retrovenos? Forsan lu flugis aden 
la pasinto, e falis adinter la sovaji sang- 
drinkanta e piloza dil Ero de Stono 
Nepolisita; aden l’abismi dil Maro Kretoza; 
od adinter la groteska saurii, la grandega 
bestii reptera dil Ero Jurasal. Lu forsan mem 
nun—se me darfas tale parolar—vagas sur 
ula Oolitika koralio-rifo frequentata da 
plesiosauri od apud la fora saloza lagi dil 
Ero Triasal. O ka lu iris adavane aden un de 
la plu proxima eri en qua homi restas kom 
homi, ma en qua l’enigmati di nia propra 
ero esas respondizita ed olua fatiganta 
problemi esas solvita? Aden la matureso dil 
raso: nam me, koncerne me, ne povas 
supozar, ke ica recenta dii di febla 
experimento, fragmentala teorio, e komuna 
deskonkordo ya esez la kulmino dil 

homaro! Me dicas, segun me. Me savas ke 
lu—nam ni diskutabis la questiono longe 
ante la fabrikado dil Tempo-Mashino— 
desgaye meditis pri l’Avanco dil Homaro, e 
vidis en la kreskanta amaso de civilizo nur 
fola amasigo qua tandem ne-eviteble falos 
adsur e destruktos sua fabrikanti. Se yes, ni 
devas vivar quale se ol ne esos. Ma segun 
me, la futuro ankore esas nigra e vakua—ol 
esas vasta nulsavo, nur intervale lumizita 
per la memorajo di lua historio. E me havas 
apud me, por konsolacar me, du stranja, 
blanka flori—nun velkinta, e bruna e plata e 
frajila—por atestar ke, mem kande mento e 
forteso desparabos, gratitudo e komuna 
tenereso ankore vivos en la kordio dil 
homaro. 

